text:
“Señor ta mi wardador, mi’n tin falta di nada
Den cunucu di yerba berde e ta ponemi sosega.
E ta hibami na awa trankil,
Pa mi bolbe haña forsa”.
Salmo: 23
Nos ta anuncia fayecimento di:
Dayenn Melony Tromp
Mihor conoci como: “Enchi, Nene, Mosa”
*22-02-1993 – †06-06-2022
Na nomber di su:
Yiu: Jayrick Dayneall Felisia
Tata di su yiu: Jeric Kenrick Felisia
Mama y tata: †Omira Mirella Tromp y Douglas Garces Colina
Rumannan: Omayra Tromp
Darrien Tromp
Dayanira Tromp Y Miguel Angel Koolman
Sobrino(a)nan: Giomar Richardson, Lymaira Webb, Myrick Dabian, Daynah Tromp, Mi-Kaylee Koolman, Dey-Viön Koolman
Suegra: Caroline y Avelino Krozzendijk-Hernandez
Wela y welo: †Elizabeth Tromp y †Lionel Brenborg
Madrina y padrino: Jessica Petrocchi
Ernesto Erasmus
Swa y cuñanan: Stacey Felisia y Jose Falcon
Abel y Abilaysha Hernandez-Villalobos
Tanta y omonan: Zoraida Tromp y yiunan
Myrna Tromp y yiunan
†Junior Tromp
Marianela Tromp y yiunan
Jessica y Rufino Petrocchi y yiunan
Bianca Tromp y yiunan
†Natalie Tromp y yiu
Richard Tromp y yiunan
Carina y Kurt Mc Kenzi y yiunan
Judith y Julio Gross y yiunan
†Jairo Tromp y yiu
Ruben Colina y Raiza y yiunan na Venezuela
Yoleida Colina y Rufo y yiunan na Venezuela
Prima(o)nan: Jonathan lake y yiunan, Gregory Lake y Rosemary y yiunan, Suhael Lake y Alfred Bernabela y yiunan, Sulina y Jesus Sanchez y yiu, †Marlon Tromp, Brian y yiunan na Hulanda, Jean Carlo Tromp y yiunan, Marco y yiunan na Hulanda, Robertico y yiunan na Hulanda, Ricky Hodge “Doy” y yiunan, Jemilex Tromp y yiunan, Evangerino Tromp y yiu, Marvick Charles y Dayelin Romero y yiunan, Evion, Julio Jr Gross y yiu, Gabriela Gross, Cassandra Petrocchi y yiu, Kate Petrocchi, Roland Petrocchi, Christopher Petrocchi, Jordy Tromp y Suheili y yiu, Antonio y yiunan na Venezuela, Jose y yiunan na Venezuela, Jonathan Colina y yiunan na Venezuela, Martina Colina y yiu na Venezuela, Raizar Colina na Venezuela, Richard Tromp, Jean-Pierre y Tanisha y yiu na Hulanda, Jairo Jr. Tromp, Jersey, Marijean “Sugiero” Tromp y yiunan, Jean Paul Tromp na Hulanda, Denisa Gross y Juan Luis Perez y yiunan, Giselle Tromp, Ginon Tromp, tambe demas primo(a)nan na Venezuela.
Bon amiganan manera ruman; Jennely Brito, Isa Helder, Stephanie Rollock
Tur su hendenan cu tabata cune full su proceso na Hulanda: Dayana, Xanthe, Vanessa, Carissa
Grupo di oracion Talmidim
Bon bisiñanan y nan ser keri
Famianan na Aruba, Curacao, Venezuela y Hulanda
Nos disculpa si nos por a lubida cualkier famia y of conocir den nos tristeza. Acto di entiero lo tuma lugar diabierna 17 di juni 2022 na Aurora Funeral Home di 2’or pa 4’or di atardi, despues saliendo pa Santanacentraal na Sabana Basora.
Ta lamenta cu despues di entiero nos no ta ricibi bishita di condolencia na cas,
Deseo di famia ta pa bin bisti na paña colorido.
No mag uza celular pa saca potret dia di entiero


c: text/html

text:
Dia 10 di mei ultimo a tuma lugar e conferencia “Enseñansa, Nos Responsabilidad” na e edificio di IPA, na San Nicolas. Na prome lugar mi kier a extende mi palabra di felicitacion y gratitud na e organisadornan pa un excelente conferencia.
Esaki a keda organisa tanto pa G297 Na vanguardia di enseñansa (G297) (cu ta un grupo di 4 ex-maestronan di scol cu un trayectoria largo y amplio experiencia den enseñansa riba diferente nivel), Sindicato di Maestro Aruba (SIMAR) y Instituto Pedagogico Arubano (IPA). E conferencia a brinda e oportunidad pa diferente actor/instancia cu ta traha directamente of indirectamente cu enseñansa na Aruba, comparti nan pensamento, experencia y plan di maneho/vision den diferente sesionnan cu otro. Tabata tin seis topico, entre otro: 1) Enseñansa continuo y sin barera, 2) Profesionalisacion continuo di e maestro, 3) Lenganan den enseñansa, 4) Enseñansa cu sentido nacional/internacional, 5) Reto y perspectiva di/pa e maestro na pia di trabou, y 6) Ehecucion y financiamento di proyectonan di innovacion. Asina tabata tin diferente orador/experto riba e topiconan menciona y e participantenan por a dialoga riba ponencianan cu a bin dilanti.
Enseñansa ta responsabilidad di ken?
Enseñansa na prome lugar ta e responsabilidad di e gobierno di e pais, pa tin institutonan di educacion na tur nivel (y mas amplio posibel) pa tur ciudadano di e pais. Di e manera aki gobierno ta cumpli cu e articulo 26 di e Declaracion Universal di Derecho Humano, cu ta indica cu tur persona tin derecho riba enseñansa. Cu enseñansa ta enfoca riba e desaroyo completo di e personalidad humano y fortalecemento di respet pa derechonan humano y e libertadnan fundamental. Asina tambe articulo 26 ta bisa cu e mayornan tin e derecho di scoge tanto e tipo di criansa y e tipo di enseñansa cu nan ta desea pa nan yiu(nan). Di e manera aki, mayornan mester keda stimula y motiva e yiunan pa duna un bon prestacion nan scol. Sinembargo, tambe ta importante cu e adultonan tambe ta sigui desaroya nan mes riba e tereno di nan preferencia. Asina e concepto di ‘life long learning’ ta bira realidad y cada persona ta tuma e responsabilidad pa sigui educa su mes. Manera cu G297 a vocifera “cu enseñansa como instituto ta instrumental pa desaroyo di un pais, tanto na nivel comunitario, como na nivel individual”.
Kico ta e rol di fraccion di MEP y mi persona den Parlamento?
Pa loke ta trata e tema di enseñansa, fraccion di MEP tin e presidencia di Comision di Enseñansa den Parlamento y nos ta dialogando cu diferente actornan riba e tereno aki. Tambe nos ta controlando e trabounan cu Minister di Enseñansa y Deporte cual ta: 1) organisa un sistema di registro confiabel y duradero pa haya data, 2) haci un escogencia cla y consecuente den e maneho di idioma, 3) organisa un sistema di finanzas eficiente, eficaz y transparente pa enseñansa, y 4) traha na leynan adecua y actualisa. Asina aki parlamento ta keda traha riba enseñansa y garantisa enseñansa di calidad pa nos comunidad henter.

robotstxt: allowed

filter: keep


text:
Con un infancia cu ta desaroya liber di ideanan prefabrica ariba e manera di con un yiu mester hunga, bisti of comporta su mes? E idea ta pa e muchanan mes scoge na cual genero nan kier pertenece.
Poco cos di berdad ta defini profundamente e futuro di un criatura cu ta bin na mundo. Entre nan, e prome ta e posicion socio- economico di e famia. Y e di dos ta si nan ta yam’e mucha muhe of mucha homber. Pa elimina al menos un di e condicionnan aki y haci e destino di su yiunan homber of muhe, algun mayor ta explora un estilo di crianza diferente: nan ta considera nan yiunan di genero neutral.
E forma di educa nan yiunan asina kiermen cu e mayornan no ta revela e sexo di nan baby ora cu e nace y lo evita di referi na dje como mucha muhe of mucha homber, pero ta haci’e neutral, nan. Y esaki ta rekeri hopi trabao, ya cu pa e welonan esaki ta algo dificil, of na scol lo tin cu splica e leid (st)ernan den forma detaya, ya cu e mayornan ta cuida di e infancia di nan yiunan desaroya liber di ideanan fiho riba identidad di genero of con nan mester hunga, bisti, comporta nan mes, of con nan mester ta.
Bobby McCullough a pidi e personal di verloskamer cu a atende su casa, Lesley, cu como “minimo” no describi e anatomia di e baby”. Esaki ta pa e mucha crece sin wordo confundi cu su sexo, cu ta coresponde na un catalogacion anatomico, cu e genero, cu ta e construccion social cu cual e persona ta sinti su mes identifica. Tambe nan a pidi un ‘geboortebewijs’ cu cuater strea, unda cu normalmente ta bisa “homber” of “muhe”.
E prome caso cu a hala atencion internacional y cu a causa un scandal, tabata ora cu Kathy Witterick y David Stocker a presenta nan baby Storm na 2011. Su mayornan a dicidi pa nan yiu no tin genero di sexo y pa laga e mes desaroya di e manera cu e lo kier.
Storm a desaroya su identidad sin problema, y na 2016, cu 5 aña y mei, el a bisa cu e ta prefera nan referi na dje, como mucha muhe, segun informenan. Pasobra cu casi tur mucha cria di e manera aki, ta completa nan identificacion di genero prome cu nan laga kleuterschool.
Otro cu a hala atencion tabata “Zoomer”, cu ta wordo cria sin genero di sexo. Segun su mama, Kyl Mylers, Zoomer, cu actualmente tin 2 aña, lo laga nan sa cual ta su genero di preferencia, ora cu e tin 3 of cuater aña. Y nos lo ta di acuerdo cu esaki”. Kyl ya caba tabata pensa di cria su yiu di e manera aki, prome cu el a conoce e tata di Zoomer, Brent Courtney.
E tipo di mayornan aki ta biba den un mundo caminda, segun nan concepto, bo no ta siña nada y tur cos ta wordo impone na bo, y e experiencia aki ta loke nan kier pa nan yiunan no pasa aden. “Ken y con e lo tabata ta si nan no a forsami pa tabata cisgenero y femenino”?, Andrea a puntra. “Mi kier pa mi yiu por biba di un manera mas liber cumi”, el a conclui.
Fuente: https://www.infobae.com/


text:
E compania, e ultimo compania gigante di petroleo cu operacionnan mayor na Venezuela, a dicidi di bandona e pais mientras presion di e medidanan di Merca contra regimen Maduro ta aumenta y intrankilidad ta continua.
Repsol na 2017 tabata tin inversionnan total di casi 1.7 Biyon Dollar na Venezuela. Durante ultimo aña su negoshinan a bay atras cu 70 porciento. E relato anual di e compania a mustra cu e compania ta sigui reduci su negoshinan na Venezuela durante e proximo lunanan.
Pa Aruba esaki ta nifica cu e compania cu mester a participa den e proyecto Citgo lo bira su lomba pa Venezuela.
Manera DIARIO a adverti, esaki ta un di e riesgonan grandi cu e proyecto refineria cu Aruba a acorda cu Nicolas Maduro tabata encera.
Informacionnan di ultimo ora ta indica, cu e caida di Maduro a pesar di e forma cu entre otro Cuba a demostra sosten, ta na bista ya cu e pais no tin base economico ni financiero cu Maduro por uza pa mantene su poder. E compania a nenga cu su decision ta basa riba presion di Merca.


text:
WILLEMSTAD – Unabes ku ta konosí ku 21 di yanüari 2018 ta e fecha pa e di-14 edishon di Ride, Sail, Swim & Walk for the Roses, e mas ku 10.000 partisipantenan por sinkronisá nan entrenamentu riba esei. E promé paso pa un programa eksitoso nobo di aktividat pa sostené e lucha kontra kanser ta e estreno lokal di e pelíkula Wonder dia 16 di novèmber awor. Un novedat ta ku a agregá kranking na spinergy. Esei ta kore baiskel ku man di moda ku hende ku hèndikèp tambe por partisipá. Esaki i mas informashon a bini dilanti awe tardi na e anual konferensia di prensa kick-off pa Ride for the Roses 2018 den kurá di Landhuis Cerrito di spònser prinsipal ORCO Bank.
Pa e rekoudashon di fondo, esun mas grandi na Kòrsou, e meta final ta i ta keda pa tur su sekshonnan rekoudá mas tantu plaka posibel pa Fondo Prinsesa Wilhelmina Fonds (PWF). E direktiva RFTRC ku Robbin Martina komo presidente na timon ya pa basta tempu ta trahando duru pa hasi e edishon nobo atrobe un éksito finansiero grandi. E otro miembronan di direktiva ta Benno van Leeuwen, Jim van Luipen, Curd Evertsz, Geert Bijlstra, Raoul Hooftman, Helena Seferina, Arthur Rosaria i Stephan Veen. Nan tin sosten di un ehérsito di voluntario ku kada un ta duna su kontribushon sin spera nada bèk i nan por stèns riba e patrosinadornan ku ORCO Bank 14 aña largu kaba e spònser prinsipal.
E pelíkula Wonder
E promé parti di e programa di aktividat ta djaweps dia 16 di novènber ora ta pasa e pelíkula nobo Wonder durante un anochi festivo den The Cinemas in Riffort. Esaki ta e storia di un mucha hòmber di 10 aña yamá August ‘Auggie’ Pullman ku danki na sosten di su mayornan, ruman muhé, dosentenan, un amigu i un amiga ta pasa un periodo difísil na un skol básiko normal. Na skol nan tabata tent’é pa su kara desformá, loke ta resultado di numeroso operashon. E lucha ku e mucha aki a hiba kontra tentamentu na skol, riba kaya, i tur otro kaminda ta demostrá un tenasidat pa por superá tur esaki. Su aseptashon ta total ora e skol ta honr’é na final di e aña eskolar pa su méritonan spesial.
E pelíkula ta basá riba e novela pa mucha ku e mesun título ku Raquel Jaramillo bou di e seudónimo R.J. Palacio a trese riba merkado na febrüari 2012. E tabata inspirá pa e teksto di e piesa ‘Wonder’ di e kantante Nathalie Merchant. Den e pelíkula e papel di e mama ta pa e aktris Julia Robert ku a gana hopi premio Grammy kaba i ku na final di e pelíkula ta yama su yu hòmber ku tantu nan a tenta un ‘milager’. E loke ta bai rekoudá ku e pelíkula aki ta bai manera semper finalmente i kompletamente pa e fondo pa kombatí kanser, PWF.
Djadumingu 21 di yanüari 2018
Meskos ku den e último añanan ta spera atrobe alrededor di 10.000 partisipante huntu na e diferente partinan di e evento grandioso aki riba djadumingu 21 di yanüari 2018. Kada un di e partinan aki tin un elemento di kompetensia den nan, pero partisipashon di mas tantu hende posibel ta mas importante ku e elemento kompetetivo: riba baiskel, riba boto di bela, den landamentu, den kanamentu i korementu, pero tambe den spinning.
Mainta tempran e sentenar di kanadó i koredónan ta start na Awasá pa atraves di sea brùg Emma òf e brùg haltu Juliana pasa den kayanan di Punda, Pietermaai, Marie Pompoen bai
Mambo Beach Boulevard. Famianan kompleto ta partisipá – pa un bon kousa. Djis despues e koredónan di baiskel ta sali pa e diferente distansianan, tantu riba kaya komo un ruta pa mountainbike route. Nan salida i final tambe ta na Mambo Beach Boulevard. E landadónan ta baha na awa na bahia di Jan Thiel pa landa bai e playa di Mambo Beach Boulevard.
Na e mesun playa aki e djadumingu ei tin e tan popular Spinergy: un akto deportivo hopi intensivo riba spinningbikes kaminda kompanianan ta kompetí ku otro i nan prestashon deportivo ta konopá na rekoudá mas fondo. Na esaki awor ta agregá un parti nobo: kranking. Riba dos baiskel spesial awor hende ku hèndikèp tambe por kontribuí na e evento deportivo aki pa e bon kousa. E espektativa ta ku hustamente e grupo aki lo tin di gana pa duna nan granito ku e novedat aki riba e programa.
A bolbe hinka e parti di ‘Sail’ den e programa atrobe, pero un siman previo riba djadumingu 14 di yanüari for di e klup di belero Jan Sofat. Detayenan di kada un di e partinan lo divulgá den un estadio mas despues.
Embahadornan di PWF
Komo sobreviviente di kanser e embahadornan di PWF Betto Betrian i Millicent Gracia tambe a hiba palabra. E esensia di nan storia ta ku kanser no mester nifiká final di mundu i ku PWF ta hasi hopi bon trabou pa yuda pashènt pasa den nan tratamentunan.
Na e konferensia di prensa a sinta na e mesa prinsipal di robes pa drechi e dos embahadornan di PWF Betto Betrian i Millicent Gracia, RFTRC-presidente Robbin Martina, ORCO Bank-direktor Kenny Canword i PWF-representante Frieda Geller.


text: Diasabra mainta a drenta informe di un accidente banda di gate 8 di Refeneria di Citgo na San Nicolas. Mesora a manda un patruya na e sitio. Na yegada di e patruya a bin compronde cu un Toyota Yaris cu lo a baha for di Fortheuvelstraat pero lo a perde control debi na e caminda muha di e yobida y a bai dal den e muraya di e parke. Polis no a encontra ningun persona den e vehiculo. Ora a controla e number, esaki ta pertenece na Mount Scenerystraat y a logra localisa e donjo. Afortunadamente ningun persona a resulta herida. Takelwagen a buska e auto.


text:
Boletin informativo
Relato di Dia | 14-04-2020
Relato di Dia | 14-04-2020 https://www.facebook.com/GobiernuKorsou/videos/2578343149103122/
Anunsio #9 Rekordatorio tur djadumingu
[REKORDATORIO]: Mañan ta djadumingu i nos tur mester keda kas. Pa sigui e último desaroyonan bo por bishitá www.gobiernu.cw | Kanal 84 riba TDS i
Anunsio #7 Orarionan nobo pa mantelzorg
Vários di nos ta kuida un ser kerí òf famia i ta esenshal pa e kuido aki por sigui. Pero pa protehá tur hende, ta
Anunsio #6 Solamente transporte públiko i transporte vital por subi kaya djadumingu.
Entrante e siman aki, ningun vehíkulo NO tin mag di subi kaya riba djadumingu. Solamente transporte públiko i transporte vital por subi kaya djadumingu.
Anunsio #5 Medida èkstra: PLACHI DI DIA.
Entrante mañan djaweps, 2 di aprel 2020, Gobièrnu ta tuma un medida di prekoushon èkstra: PLACHI DI DIA. Punto di salida ta ku tur hende
Kasonan di Corona Vírùs na Kòrsou 31 di maart 2020
ÚLTIMO INFORMASHON: Di e manera aki Gobièrnu di Kòrsou ke keda mantené komunidat informá di e kasonan relashoná na Corona Vírùs.
Reglanan ku ta bai konta pa Supermerkadonan
Lastimamente pa motibu di Corona Vírùs, Kòrsou a keda limitá pa sali kas solamente pa bai Botika, Supermerkado, Minimarket, toko, stashon di pomp, panaderia i
Preparashon pa Temporada di Orkan 2016
Manera ta konosí temporada di orkan ta kuminsá di 1 di yüni te ku 30 di novèmber. Den e periodo akí e chèns ta grandi


text:
Ultimo pronostico pa loke ta e cantidad di vuelo y stoelnan for di Merca pa e periodo di winter 2016-2017 ta conoci y e ta hopi positivo, mustrando un crecemento di 4 porciento.
Minister Otmar Oduber a duna di conoce cu el a haya e cifranan y nan ta sumamente positivo unda cu lo conoce vuelonan extra y avionnan mas grandi pa e periodo di winter cu ta cuminsando dentro di un paar di luna.
E desaroyo positivo aki ta demostra un biaha mas e confiansa cu aerolineanan tin den e mercado di Aruba y tambe e trabounan grandi cu ta wordo haci door di nos diferente partnernan pa atrae mas vuelo y cantidad di stulnan.
E mandatario a indica cu den e periodo aki lo conoce un aumento di 4 porciento cu ta representa 16,800 stoel adicional cu ta wordo logra danki na e siguiente cambionan:
American Airlines lo reanuda su di tres vuelo diario Aruba-Miami entrante 15 di December 2016. E vuelo adicional aki no ta solamente dirigi pa e region di Miami, pero ta mas tanto pa mercadonan secundario, por ehempel conectando e region west cu Aruba.
Tambe Minister Oduber ta menciona cu JetBlue lo adiciona dos vuelo diario for di Boston y New York (JFK). Cuminsando for di 31 di October proximo te cu 1 di April 2017 e aerolinea lo ofrece un vuelo adicional riba diasabra for di Boston y lo agrega un servicio adicional riba diahuebs for di New York cuminsando for di dia 4 di Januari te cu 15 di Februari di otro aña. Ambos vuelo lo wordo realisa cu e avionnan di mas nobo di JetBlue, e A321 Premium Mint experience.
Delta Air Lines tambe ta contribui na e crecemento di 4 porciento adicionando 140 stoel semanal adicional den e ruta di Atlanta-Aruba. Nan lo cambia e avionnan B737-900 pa e B767-400. E avionnan mas grandi aki lo opera entre December 17, 2016 y Maart 25, 2017, aumentando asina e portfolio di Delta pa Aruba cu un 12 porciento en general.
Finalmente, United Airlines a haci diferente ahustacionnan den network adicionando un significante 12% den su capacidad for di Newark, cual ta un combinacion di servicionan semanal adicional y avionnan mas grandi durante e dianan mas druk.
Minister Oduber a bisa cu esaki ta e prome parti di e anuncionan positivo pa loke ta turismo di nos isla, pasobra otro siman lo bin cu mas cu lo ta na beneficio di industria turistico di Aruba.
Na final el a gradici y felicita AAA, ATA y Ministerio di Turismo pa e gran esfuersonan haci durante mas cu un aña pa logra e resultadonan aki for di e Mercado Mericano.


text:
E Bishitá di E hendenan Den e Faro: inskripshon Gratis
E palabra di bo página Den su lugá ib kompletamente gratis
Konfirmá e number di telefon I ta kla di búskeda Di nobo its ku hende Di e stat di Faro Faro, meskos ku un het I di e komunidat, sin Restricted i sin frontera.
Deseá sa hende i chikitu Di faro i ta hasi Den forma gratis. Na nos lugá, ta kita No ta: e eliminacion di E communication i di korespondensia, Patras i limitashon. Tin personanan komun di un Otro, ta komun i drenta Den relashon.
E palabra di bo página Den su lugá ib kompletamente gratis.
Konfirmá e number di telefon I ta kla di búskeda Di nobo its ku hende Di e stat di Faro Faro, meskos ku un het I di e komunidat, sin Restricted i sin frontera.


text:
KRALENDIJK- Un total di ocho aspirante agente polisial di frontera di Koninklijke Marechaussee (KMar) a huramentá riba djabièrnè 4 di mart.
E ámtenarnan di Reino nobo i alabes agente ekstraordinario di polis (BAVPOL) a huramentá òf primintí dilanti hefe di operashon BES di KMar, kapitan Robbert Snijders i e hefe di kuerpo polisial Hulanda Karibense (KPCN), José Rosales.
Stazje
Despues di e huramentashon e aspirantenan ta kla pa e promé stazje práktiko; awor nan ta outorisá pa ehekutá aktonan ofisial. Den verano e aspirantenan ta kompletá nan formashon di kua e stazje aki tambe ta forma parti.


text:
Prome Minister Evelyn Wever-Croes: PROME BIAHA CU E MINISTERNAN DI ARUBA, CORSOU Y SINT MAARTEN Y SECRETARIO DI ESTADO DI REINO TA REUNI “Aruba, Corsou y Sint Maarten tin e meta comun pa sali for di e crisis aki mas lihe posibel y sigur mas fuerte y mas resiliente”
Diadomingo 19 di juni anochi, a continua e reunionnan cu Premier di Aruba, señora Evelyn Wever-Croes, Premier di Corsou, señor Gilmar Pisas, Premier di Sint Maarten, señora Silveria Jacobs y Secretario di Estado di Reino señora Alexandra Van Huffelen. Esaki ta e prome biaha cu e Ministernan di Aruba, Corsou y Sint Maarten y Secretario di Estado di Reino ta reuni, reunionnan cu ta tumando lug ana Aruba.
E reunionnan aki a cuminsa desde diasabra nochi na unda cu Prome Minister di Aruba y Minister di Finansa Xiomara Maduro y delegacion di Aruba a reuni cu Secretario di Estado di Reino y su delagacion. Diadomingo e delegacionnan di Corsou y Sint Maarten a yega Aruba y e encuentro a tuma luga den oranan di anochi.
E anochi aki a delibera riba diferente aspecto, entre otro riba reunionnan cu lo tuma luga henter dia dialuna tocante di COHO y tocante relacion den Reino. Tambe a delibera riba e recorte di 12.6%. “Reunionnan ta bayendo bon, no ta temanan facil pero e deliberacionnan ta bayendo bon”, Prome Minister a expresa.
Reunionnan intenso riba topiconan relevante pa e tempo dificil cu paisnan di Reino ta enfrentando pa motibo di Covid. Diasabra a toca e tema di RAFT, diadomingo a toca e tema di 12.6% y dialuna ta toca e tema di COHO y futuro relacionnan den Reino y lo termina cu un conferencia di prensa. Pa Aruba, Corsou y Sint Maarten e reunionnan aki ta importante tambe pasobra tur tin e meta comun pa sali for di e crisis aki mas lihe posibel y sigur mas fuerte y mas resiliente.
Prome Minister a remarca cu esaki ta e prome biaha cu e Ministernan di Aruba, Corsou y Sint Maarten y Secretario di Estado di Reino ta reuni. Na Aruba a yega di tuma luga reunionnan tripartiet entre Prome Ministernan di Aruba, Corsou y Sint Maarten y awor pa prome biaha Secretario di Estado van Huffelen ta presente.
Dialuna atardi, por sintonisa e conferencia di prensa Live via TeleAruba y riba pagina di Facebook di Gabinete Wever-Croes.


text:
Hopi biaha nos ta mira crèche simplemente como un centro di cuido pa nos muchanan mas chikito; sinembargo, e crèche ta forma un parti integral y di gran importancia den e desaroyo y crecemento di un mucha, y esaki ta parti di loke a inspira y motiva Zulay Hernandez habri su mesun crèche.
Un cuido di mucha di gran calidad ta mantene un mucha sigur y saludabel, pero tambe ta sigura cu nan desaroyo ta tuma luga di e miho manera. Crèche ta unda un mucha ta cuminsa desaroya loke mas despues den bida lo yuda nan cu exito den scol, y bida social fuera di scol.
Aki ta unda e muchanan ta cuminsa siña interaccion social, pa motibo cu nan ta cuminsa siña expresa nan mes y nan necesidad. “Nos ta cuminsa siña e muchanan con pa comunica, pa medio di mustra nan e ehempel den nos y nos interaccion cu e demas muchanan,” Hernandez a expresa.
Ademas di comunicacion, tambe nan ta siña interaccion socialmente. “Pa medio di siña e muchanan comparti cu otro y motiva nan pa hunga cu otro y socialisa den un ambiente sano y controla,” e muchanan por desaroya socialmente, y asina crece cu un habilidad social cu lo yuda nan forma un relacion cercano cu familiar y amistadnan tambe.
Zulay a sinti den su curason un amor pa muchanan, y un kier pa yuda e muchanan y guia nan di e manera corecto, pa sigura cu nan futuro lo ta uno yen di exito den tur parti di nan bida, tanto socialmente como den nan educacion. Mas cu un luga unda el lo ofrece un alivio na e mayor y cuido di bon calidad na e muchanan, “mi kier a ta un guia cu lo yuda e muchanan aki desaroya di e miho manera posibel,” Zulay a expresa.
“Como juffrouw di un crèche, parti di e trabao tambe ta encera cuminsa guia e muchanan den conceptonan simpel y basico di bida, cuminsando for di con pa comporta, con pa papia, con pa expresa den arte y skirbimento, y te hasta con pa cuminsa conta,” el a agrega. Un crèche di bon calidad ta sigura cu un mucha lo tin un desaroyo efectivo, y sigur, den un ambiente cu ta controla y ekipa pa por provee e muchanan cu e materialnan necesario pa por apoya e desaroyo aki.
Un crèche no ta yuda solamente den e areanan menciona, cual ta di hopi importancia, pero tambe e ta yuda presenta e muchanan cu e concepto di ambiente, y e rolnan cu e personanan den esaki ta eherce. E ta cuminsa siña e muchanan tocante autoridad y igualdad, y e respet cu ta bini cu esaki, “pa motibo cu e muchanan ta siña cu tin un persona encarga, cual ta e juffrouw, y nan mester respeta e persona aki y e ordennan cu e persona aki duna.” Pa e motibo aki ta di gran importancia pa e crèche ta uno di bon calidad, cu personanan adecua pa ta encarga cu esaki, pa evita casonan unda cu ta mira abuso di autoridad of den cierto caso tambe un falta di esaki.
Respet na e persona cu autoridad ta di gran importancia, pero tambe e respet y consideracion na e otro personanan den e ambiente di e mucha tambe, na un crèche esaki lo ta e demas muchanan. Pero esaki ta bini dilanti na cas tambe, cu ruman- of amistadnan di e mesun edad. E mucha ta cuminsa siña cu “tur mucha ta di mesun importancia, y ta merece e mesun atencion y cuido, pero tambe ta siña cu tur mucha tin cu considera otro, respeta otro y comparti cu otro.”
Ademas di esaki, pa medio di e ambiente cu nan ta pasa aden na crèche, nan ta “cuminsa siña tambe tocante e structura di un dia na scol, of un dia en general.” E mucha ta cuminsa siña cu tin un tempo pa cada actividad, y pa descanso tambe, loke ta cuminsa prepara e muchanan pa e sistema di scolnan unda cu tin periodo di les na scol, y un pauze. Esaki ta un structura cu ta bini dilanti di manera similar na cas tambe, unda cu tin ora di hunga pero tambe ora di traha huiswerk, y despues di esaki tambe ta yega e ora di descansa na un ora adecua, pa asina prepara e mente y curpa pa e siguiente dia cu ta bin.
Como hende, nos ta siña di nos ambiente y e personanan cu ta rond di nos, y muchanan no ta excepcion di esaki. Pa medio di wak, tende, y ripiti, e muchanan ta siña con pa actua, papia y expresa, cual ta haci cu un ambiente sigur y controla ta ideal pa e comienso di un mucha su crecemento.
“Desde momento cu nos nace, educacion ta cuminsa tuma luga, y e ta algo cu ta sigui tuma luga henter nos bida. Esaki ta haci cu tur etapa di nos bida ta uno di un importancia sumamente halto, y por mas simpel cu un crèche por mustra, e ta forma un parti integro den e crecemento y desaroyo di nos muchanan.” Zulay a declara.


text:
Kralendijk – Hortikultura lokal, krio di bestia i peska tin ku krese na Boneiru i tin ku bira mas profeshonal. Den esaki e sekshon di Agrikultura, Krio di Bestia i Peska (LVV) ta hunga un ròl importante komo sentro di konosementu. Resientemente diputado James Kroon huntu ku representantenan di e ministerio hulandes di Agrikultura, Naturalesa i Kalidat di Alimento (Landbouw, Natuur en Voedselkwaliteit – LNV) a hasi un bishita na e proyekto LVV. E ministerio di Agrikultura, Naturalesa i Kalidat di Alimento i Entidat Públiko Boneiru ta traha estrechamente huntu den stimulashon i desaroyo di e sektor agrario na Boneiru.
Durante nan bishita na LVV nan a haña splikashon tokante desaroyonan resien riba e manera ku ta profeshonalisá krio di bestia. Un paso dilanti pa krio di bestia ta ku LVV resien a kumpra tres chubatu di e rasa di karné ‘dorpel’. A invertí tambe den e manera ku ta kria kabritu. LVV ta yuda doñonan di kabritu pa mehorá e rasa di nan bestianan. Ta hasi posibel pa meskla e kabritu di Boneiru ku e rasa di ‘boergaot’. Banda di ‘boergoat’ e rasa di karné ‘dorpel’ mester sòru pa mas produkshon di karni lokal.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text: Despues ku a log in ta pidi bo pa verifiká un biaha bo kuenta. Primi riba e boton ‘verificatie aanvragen’ i despues riba ‘aanvragen’. Ku pòst ta manda un kódigo di verifikashon na bo adrès, manera konosí serka Belastingdienst Caribisch Nederland. Ku e karta bo por pasa buska e kódigo di verifikashon tambe na bali di Belastingdienst Caribisch Nederland, mustrando un dokumento di legitimashon bálido. Asina bo risibí e kódigo, bo ta bolbe log in den MijnCN. Parti abou den e blòki di teksto ‘Eenmalige verificatie van uw account’, bo ta primi riba ‘Verifieer’. Bo ta yena e kódigo i ta primi un bia mas riba ‘Verifieer’. Akseso na bo kuenta ta kompletamente verifiká awor. Lesa di asaki den e stappenplan.


text:
Deporte
Den Tenis: Andrej Roublev a elemina Rafael Nadal
This content is exclusive for members
Register or login to unlock this article
Deporte
Selekshon i Baseball pa HHW ta kla…
Nos selekshon di baseball di Kòrsou ku lo partisipá na Haarlemse Honkbal Week ofisialmente ta konosí.
Manera ta konosí e selekshon bou di guia di Hainley Statia a haña invitashon na último momento despues ku un Pais ku mester a partisipá a renunsiá partisipashon.
Kòrsou ku tabata suplente a bini na remarke i nos selekshon lo bula e siman aki pa Hulanda pa partisipá den e torneo Internashonal ku ta hunga den e siudat di Haarlem den Pim Mullier Stadion.
FEBEKO a anunsiá e selekshon ku lo bai e kompetensia:
Deporte
Riba dia di Independensia: LeMahieu ta lamentá ku Yankees no hunga..
E estelar hungadó di New York Yankees DJ LeMahieu a lamentá ku e tim di New York Yankees no a hunga ayera riba dia di Independensia.
E “Super-Utility” di Yankees ta konvensí ku nan lo mester a mira akshon ayera riba un fecha asina importante pa Pais.
Deporte
Ku bon pitcheo di Julio Urias i Homerun di Trayce Thompson: Dodgers a dal Rockies 5-3…
Julio Urias a tira 6 inning, permiti 5 hit i 1 kareda, poncha 7 batido pa yuda Los Angeles Dodgers gana di Colorado Rockies ku skor di 5-3.
Trayce Thompson a bati homerun di 3 kareda pa yuda e tim di Dodgers den e triunfo di ayera.
Daily Nobo
Finlandia i Suesia a kompletá nan negoshashon pa bira miembro di OTAN
Selekshon i Baseball pa HHW ta kla…
Riba dia di Independensia: LeMahieu ta lamentá ku Yankees no hunga..
Ku bon pitcheo di Julio Urias i Homerun di Trayce Thompson: Dodgers a dal Rockies 5-3…
Cristiano no a bai train ku Manchester…
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Tin indikashon fuerte: Hulanda ainda lo no ta pidi despensa pa su pasado di esklabitut
Barcelona no ta entrega: Bayern ta pidi 60.000.000 pa “Lewa”…
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal23 hours ago
Alumnonan di Skol Sint Antonius a traha modelo di lanthùisnan
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…


text:
Formalmente for di 8 di Aprel 2005 e Pueblo di Kòrsou ta den un proseso di transishon. Tur partner, ku probabel eksepshon di Aruba, tin un deseo profundo di “reshuffl e” e relashonnan (estatal) den Reino. Banda di esaki, serka e pueblo di Kòrsou tin un deseo di kambia nos manera di goberná e isla di tal manera ku nos lo no ripití e fayonan di último 25 aña ku a pone ku - pa motibu di défisitnan finansiero enorme - e isla no tin espasio pa ahustá maneho mas. Si no tin espasio
pa por ahustá maneho, ki sentido tin pa vota i kambia gobièrnu? Gobernashon a para bira un “stoelendans” pa benefisiá eksklusivamente polítikonan i nan amigunan, sin ku e pueblo en general ta sinti un kambio den maneho na su benefisio.
Den esaki, alivio di e debe ku kasi 4 miyar (e mayoria grandi) ta un paso grandi dilanti.
E alivio ta den forma ku Reino Hulandes (den e kaso aki pagadó di belasting Hulandes) ta bai tuma e responsabilidat (di kapital i interes) over ku e kondishon ku esaki ta bai kombiná ku un kòntròl di gastunan di gobernashon den futuro Entre otro mester pensa aki den debe serka fondo di AOV, SVB, Postspaarbank, APNA i otro fondonan di Penshun, Hospital i kompanianan en general. E ehersisio di mas aña aki lo mester duna e gobièrnunan strukturalmente mas espasio pa ahustá maneho, ku den e situashon ku Kòrsou ta aden aworakí no tin. Nos demokrasia ta haña espasio pa por traha mihó.
E proseso di akomodá nos mes den un bachi di Reino Hulandes nobo, al final lo tuma un mínimo di 44 luna i a bin ta eksihí mashá hopi atenshon di públiko, si mantené e fecha dezèmber 2008 komo fin di e ehersisio.
Den e temporada ei tabata tin un tendensia di kere ku mundu ta drai rònt di Kòrsou i Reino. Pero den e mesun 3 aña i piku, den mundu pafó di Reino tambe tin frikshonnan grandi di ahuste ta tumando lugá ku lo tin infl uenshanan drástiko i permanente riba e manera ku nos ta biba riba e isla, ku otro i ku mundu.
E reto pa 2008 ta pa den kestion di Struktura Estatal, ku mester ta un proseso mas demokrátiko posibel, inkluí deseonan di minorianan sin pèrdè for di bista loke e mayoria a vota p’é. Banda di e reto interno den Reino tin e reto internashonal ku ta konfrontando nos i ta pidiendo mes òf mas tantu interes pa por garantisá un bienestar soshal i ekonómiko kontinuo pa nos tur.


text:
The content originally appeared on: Diario
E biaha aki cu encuentro fructifero na Aruba
ORANJESTAD (AAN): Recientemente Horacio Oduber Hospital (HOH) a topa cu diferente Hospitalnan colaborado di Colombia y e embahada Hulandes di Bogotá, esta embahadora interino di Hulanda na Colombia sra. Caroline Ramaekers cu e meta principal pa intercambia puntonan di mehoracion pa futuro y alabes e deseonan y oportunidadnan riba tereno di cuido pa Aruba y Colombia. Aña pasa e encuentro aki a tuma luga na Colombia y e biaha aki tabatin e grato placer di yame nan bon bini na Aruba.
Durante e encuentro drs. Jacco Vroegop, director di HOH, entre otro a haci un evaluacion di e tremendo ayudo ricibi di Colombia durante e di 4 ola di Covid-19. Pa motibo di escasez di personal y cama na Hospital di Aruba no por a atende tur pashent riba ICU na HOH y a opta pa transporta algun pashent pa Colombia. Tabatin presion extra y un situacion agudo na Hospital ora cu personanan no vacuna, esta tambe pashent, no por a biaha pa Colombia.
Danki na intervencion diplomatico y un netwerk mutuo, aunke mester a pone hopi empuhe, a logra trece solucion pa pashentnan agudo y por a brinda nan e cuido necesario. Partidonan presente a intercambia puntonan di mehoracion pa futuro y alabes e deseonan y oportunidadnan riba tereno di cuido pa Aruba y Colombia.
Intensivista dr. Benjamin Croes a splica di parti di HOH e importancia pa tin accesibilidad pa ECMO (ExtraCorporeal Membrane Oxygenation) esta na momento cu ta añadi oxigeno na sanger pafo di e curpa) na Colombia. Aruba no tin ekipo pa haci esaki y door di manda y trata e pashentnan na Colombia, por a salba nan bida. Tambe ela trece pa dilanti e importancia pa explora oportunidadnan pa bin cu telemedicina na Aruba. Tambe a toca e tema di e deseo di acceso pa cirugia di transplante na Colombia pero desafortunadamente esaki no ta posibel actualmente. Señora Olga Rodriquez, business development manager di HOH, a papia tocante e escasez di personal di cuido na Aruba.
E ta splica cu esaki por trece oportunidad y posibilidadnan pa personal Colombiano bin labora na Aruba unda sigur mester tene cuenta cu ta importante pa domina e idioma Ingles y cu mester tin un conocemento y abilidad medico ekivalente. Pa esaki a pidi ayudo y mediacion di e embahada.
Finalmente a gradici e embahada atrobe pa e sosten duna pa cu e transferencianan di pashent, ayudo na famia y mediacion durante problemanan.
E embahada na su turno a duna aprecio pa e esfuersonan grandi di personal di cuido y e importancia di esaki pa un isla manera Aruba. A priminti di sigui sostene y duna asistencia pa fortalece e cuido na Aruba, e oportunidadnan y alabes e necesidad pa nos, esta HOH, na Colombia.


text:
The content originally appeared on: Diario
ORANJESTAD (AAN): Tabata algun siman di planificacion pa asina realisa un bunita proyecto pa introduci esaki na scol.
Den e caso aki e prome scol cu a tuma e iniciativa aki ta Prinses Amalia Basisschool. Esaki segun e tecnica di agricultura recien introduci na Aruba yama “Syntropic Agroforestry”. E proyecto tin como meta pa inculca concientisacion den e muchanan pa planta y come di nan plantacion. Mas den futuro e muchanan mes lo traha den e plantacion y tur producto lo ta pa e muchanan mesun consumo.
Departamento di Agricultura, Cria y Pesca Santa Rosa pa medio di su minister sr. Ursell Arends encarga cu Sector Primario cu placer a duna luz berde pa asina nos departamento por duna un man na e proyecto aki di “Foodforest” na dicho scol. Durante di siman a percura pa hasi un bishita na e scol cu nos ekiponan pisa pa asina cuminsa cu trabaonan di los e tera y kita piedranan cu por tabata tin riba e tereno di scol. Santa Rosa a percura tambe pa nan por haya matanan di Bacoba y otro tipo di simiyanan pa nan por planta den e Proyecto aki. Algun stek di yuca tambe nan a haya pa nan por planta.
E docente na cabez di e proyecto ta sra. Maureen Roa kende ta un di esnan cu a sigui e curso aki cu a wordo presenta luna pasa na Aruba.
Hunto cu diferente boluntario y algun mayor di alumnonan a bini hunto pa realisa e proyecto aki for di mainta trempan marcando e tereno. A coba canalnan y despues sigui cu ponemento di gordura y na final pa plantamento di e matanan y organisa tur cos segun e concepto di “Syntropic Agroforestry”.
Durante mainta aki a conta cu presencia di minister di Sector Primario sr. Ursell Arends kende a bin admira e Proyecto. E minister a wordo ricibi pa e docente encarga cu e Proyecto cu ta sra. Maureen Roa kende a splica e minister e Proyecto riba su mes y kico tur tabata tumando lugar. Minister sr. Ursell Arends a pone man na otro tambe pasando man pa un shovel y cuminsa duna un man.
Di parti di minister sr. Ursell Arends conhuntamente cu Santa Rosa nos ta felicita Prinses Amalia Basischool pa e bunita iniciativa di e Proyecto aki “Foodforest” cu sigur lo bai inculca esaki hunto cu e alumnonan pa nan por mas conciente riba nos seguridad di cuminda. Deseando nan hopi exito cu nan proyecto y pronto nos lo mira benificio di esaki.
Pabien na tur esnan envolvi cu realisacion di e proyecto aki.


text:
WILLEMSTAD – Despues ku wikènt pasa no tabata tin futbòl pa motibu di dia nan di fiesta i di reflekshon, futbòl ta siguí e wikènt aki. Wikènt aki un biaha mas tin sinku partido riba programa i tur wega ta wòrdu hunga na Stadion Ergilio Hato.
Mañan djabièrnè 5 di aprel, 8:30 di anochi tin e promé partido ora ku Sithoc topa ku e ekipo di Centro Barber. Ámbos ekipo tin tres punto riba tabla di posishon ku ámbos un partido gana i otro pèrdí.
Djasabra 6 di aprel tin dos partido kuminsando 7’or di anochi ku Vesta kontra Hubentut Fortuna. Vesta ta bai buska su promé punto nan riba tabla di posishon. Di otro banda Hubentut Fortuna tin kuater punto riba tabla i ta bai buska pa mehorá nan posishon riba esaki.
Mas lat, 9’or di anochi tin e enkuentro entre e lider nan riba tabla di posishon. SUBT ku ta kabesa e tabla aktualmente ta topa ku Centro Dominguitu ku ta na di dos posishon riba tabla. Centro Dominguito ku un viktoria ta baha SUBT for di liderazgo riba e tabla di posishon. Miéntras ku SUBT ku un viktoria ta garantisá nan mes na kabes di e tabla pa un siman mas.
Djadumingu 7 di aprel tambe tin 2 partido e promé ta 5’or di atardi entre Jong Holland i Victory Boys. Jong Holland ku kuater punto ta bai en búskeda di un viktoria pa asina purba keda den e tòp tres nan riba tabla di posishon. Victory Boys tin tres punto i ta bai purba drecha nan posishon riba tabla ku un viktoria.
Undeba kontra Jong Colombia ta sera e wikènt di futbòl ku nan partido 7’or di anochi. Undeba ta bai buska nan promé punto nan riba tabla di posishon, miéntras ku Jong Colombia ku ya tin un punto ta bin buska nan promé viktoria.


text:
Resultadonan di e wikènt di 4/5 juni di BEVEKO BRIGHT BASEBALL
LIGA 40+
Djasabra 4 juni
Sta Rosa Memories 18 – Marlins 9
Pa Sta Rosa: 18 kareda 14 hit i 1 eror. Picher ganadó: Raymy Cicilia. Mihó bate: Shendy Cras i Jair Quant ambos di 3-3.
Pa Marlins: 9 kareda 7 hit i 4 eror. Picher pèrdèdó: Orlando Gerard. Mihó bate: Miguel Velasquez Agramonte di 2-2; Cedric Gil i Jean Paul Pierre di 1-1.
Sta Maria Pirates 11 – Yesterday 1
Pa Sta Maria: 11 kareda 6 hit i 1 eror. Picher ganadó: Amador Nita. Mihó bate: Eldred Estanista di 3-2 i Rodrick Zimmerman di 2-1.
Pa Yesterday: 1 kareda 3 hit i 8 eror. Picher pèrdèdó: Erwin Curial. Mihó bate: Zhurendel Ilaria di 1-1.
Isla Crackers 10 – Vosama 9
Pa Isla: 10 kareda 8 hit i 4 eror. Picher ganadó: Stanford Landburg. Mihó bate: Charlton Merite di 3-3.
Pa Vosama: 9 kareda 7 hit i 5 eror. Picher pèrdèdó: Alberto Ramirez. Mihó bate: Jose Martinez; Sigbert Juliana i Harley Dave Paulo tur di 3-2.
Djadumingo 5 juni
Quality Stars 5 – Jandoret Raiders 4
Pa Quality: 5 kareda 9 hit i 1 eror. Picher ganadó: Reinold Anderson. Mihó bate: Raydel Isabella di 2-2 i Emile Haswell Jr. i Vernon de Lanooi ambos di 1-1.
Pa Jandoret: 4 kareda 7 hit i 1 eror. Picher pèrdèdó: Deron Clara. Mihó bate: Erling Gosepa di 3-3, Raylan Capella i Elmus Paulo ambos di 1-1.
Azucar 11 – Veteranos Otrobanda 1
Pa Azucar: 11 kareda 10 hit i 1 eror. Picher ganadó: Raymond Soerka. Mihó bate: Raymond Soerka; Winston Kirindongo i Fhurgion Booy tur di 2-2; Bryan Esclodina i Eugene Martijn ambos di 1-1.
Pa Otrobanda: 1 kareda 3 hit i 1 eror. Picher pèrdèdó: Edison Clemencia. Mihó bate: Ramses Kirindongo di 1-1.
The Brothers 16 – Marchena Stars 3
Pa The Brothers: 16 kareda 14 hit i 0 eror. Picher ganadó: Signald M Burnet. Mihó bate: Reinaldo Elcock di 3-3; Kelvin Winklaar, Rignaldo Giterson i Richel Angela tur di 1-1.
Pa Marchena: 3 kareda 4 hit i 3 eror. Picher pèrdèdó: Wendell Elizabeth. Mihó bate: Raily Cordilia i Wendell Elizabeth ambos di 1-1.


text:
All posts tagged "Damas"
-
Division Damas/ 1 year ago
SV Britannia, campeon un biaha mas ganando SV La Fama 4-0 den final di torneo “Festival Damas”
E ekipo femenino di futbol mas dominante di Aruba den e ultimo decada aki, e “Lady Pumanan” di Piedra Plat, ta...
-
Division Damas/ 4 years ago
SV Arsenal y SV Dakota a empata den nan prome wega
E campeonato 2018-2019 di Division Femenino a inicia cu e encuentro entre SV Dakota y SV Arsenal. E prome wega di...
-
Futbol Aruba/ 4 years ago
E di dos edicion di Futbol Aruba Ballon d’Or campeonato 2017- 2018 a bira un realidad riba un anochi emocional
E evento di Futbol Aruba Ballon D’Or 2018 a bira realidad den su di dos edicion. Riba e anochi aki Aruba...


text:
Gradicimento y invitacion.
Na nomber di Rudolf (Rudy) Rasmijn y yiunan, nos kier gradici tur persona nan cu a compaña nos na ora di enfermedad,
intiero y durante e tempo dificil cu e fayecimento di nos casa /mama/wela/ ruman/tanta;
Reina Maria Rasmijn-Maduro
*11-09-1952 – †06-10-2022
Un danki special ta bai na:
Dokter C Bekker
Oncoloog A Dullemond
Dr Gerret Croes
Edmund E Harms Foundation
– Francis Odor
– Angelo Kelly
Kankerfonds Aruba
Lila Richardson y Max Hassel pa e bunita cancionan
Aurora Royal Funeral Home pa nan servicio
Na mesun momento nos kier invita henter famia, bisiña, amigo y conocirnan Pa compaña nos na e 3 Santo Sacrifico di Misa na Misa di Dakota, pa Descanso di Alma di nos querida defunta, dianan:
Diebierna 24 juni, 7:00 pm, Diadomingo 26 June 6:00 pm y Diabierna 1 July 7:00 pm.


text:
Fontein (Aruba)
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Fontein ta nomber di un lugá na e isla Aruba, situá den e Parke Nacional Arikok na e parti pasuit serka di kosta nort banda di Boka Prins.
Fontein ta konosí pa su fuente di awa dushi natural. E awa di e fuente ta awa di shelu prosedente di e formashon nan di kalki na e kosta aki. Den serkania ta enkontra e kuebanan di Fontein, Guadirikiri i Huliba, miho konosi komo e "kuebanan di Fontein". Riba e diferente Islanan ABC, tantu Kòrsou komo Aruba, tin luga ku ta yama Fontein. E nomber Fontein ta mustra riba un fuente di awa dushi na tur e luganan aki.
Historia[editá | editá fuente]
Na 1839 a otorga Fontein den konseshon na Maria E. Oduber-Croes. Despues e konseshon a pasa pa e komersiante Adrian Lacle (1866-1936). Den siglo 20 chinesnan tabata praktika hortikultura na Fontein, produsiendo berdura i fruta pa e merkado lokal.


text:
Caribbean Mercantile Bank N.V. (CMB) a organiza siman pasa hunto den tres departamento su prome den serie di evento di “Beach Clean Up”.
Nos tur ta bon informa, cu e problema mundial di desperdicio riba lama ta algo serio y cu mester purba di preveni of controla esaki unda cu por. Aruba su costanan di noord pa hopi aña ta testigo di esaki mirando desperdicio cu ta alcansa na keda pega riba su playanan cu no ta procedente di Aruba mes, sino di barconan cu ta benta esaki riba lama y/of paisnan den region cu ta permiti awa di riunan drenta oceano sin wordo procesa.
Aruba como pais rico den beyeza natural tin cu proteha esaki pa su bishitante por oberve cu gusto. Un playa na costa noord yena cu sushi no solamente no ta un bunita bista, pero tambe ta trece peliger pa Aruba su flora y fauna terestre y maritimo.
Mirando cu tarea di mantene nos costanan ta un trabou periodicamente continuo CMB y su staff a dicidi di pone man na obra, planea y ehecuta nan prome limpieza di playanan. Mas o menos 30 empleado en total a sa di reuni trempan mainta y cana bai na e playa asigna bou guia di Park Rangers di Parke Nacional Arikok. Aki nan a ser informa di e trabou, con pa recohe, y kiko mester tene na cuenta pa protehe bo mes tambe ora di haci e limpieza.
Un trabou den ekipo ehemplar caminda coordinacion di forza y detaye a haci cu parti di Aruba su patrimonio a keda limpi y natural.
Pabien na e team completo cu a organisa e evento aki, y tambe danki na rangers di Parke Nacional Arikok pa nan guia y apoyo. Bo Amigo.


text:
Pop-Up Store ta un tienda cu a habri pa temporada di December y ta bende paña di bon calidad y na un super bon prijs. Pasa wak tur loke nan tin for di 15 florin te cu 35 florin.
Nan ta situa na John G Emanstraat 112 net dilanti Lucky Super Store na Oranjestad. Habri di 9am – 7 pm. Wak algun di e cosnan cu tin.
Pop-up Store den J.G. Emanstraat ta habri y cu prijsnan “increiblemente barata” pasa y comproba!
Pop-Up Store ta un tienda cu a habri pa temporada di December y ta bende paña di bon calidad y na un super bon prijs. Pasa wak tur loke nan tin for di 15 florin te cu 35 florin.


text:
“Mi ta duna un gradicimento special na tur prensa cu tur dia a keda pendiente di e reunionnan y entrevista e stakeholders”
Diabierna atardi 30 di juli ta cera cu e ultimo reunion di stakeholders cu formador en conexion cu formacion di Gabinete Wever-Croes II. Te cu awo Partido MEP y Raiz a reuni cu 57 stakeholders. Ainda falta varios stakeholder cu ainda mester reuni cu nan. Prome Minister a expresa cu e reunionnan aki ta necesario pa asina Gobierno conoce for di e stakeholders kico nan lo desea pa Gobierno tene cuenta cu ne den e acuerdo di gobernacion.
“Por ta tin hende cu ta pensa cu e reunionnan aki ta di mas pero ta importante pa scucha cada stakeholder cu ta trece sumensahe y cada un ta hopi importante. Mi ta gradici tur e 57 stakeholdernan cu a tuma nan tempo pa reuni cu nos”.
Diabierna a reuni cu stakeholders riba e areanan di integridad, husticia, salud y religion. Na final di cada seccion di 45 minuut, cada stakeholder a duna declaracion na prensa y nan a tuma tempo pa gradici Prome Minister tambe pa a envolvi nan den den acuerdo di gobernacion di e siguiente gobierno. Esnancu a duna declaracion na prensa tawata: Sr. Armand Hessels di Stichting Deugdelijk Bestuur Aruba (SDBA); Sr. Dirk Ormeldi Orde van Advocaten; Pastor Frank Daal di IglesiananCristian Aruba; Sra. Sharline Farro di Organisacion di Enfermeronan di Aruba (ODEA).
“E reunionnan lo continua otro siman. Nos lo no logra sinta cu tur organisacion. Ta scoge stakeholders di acuerdo cu e temacu lo wordo trata. Pero tur organisacion cu pidi un reunion lo haya atencion sea durante formacion of despues den gobernacion. Cu esaki nos ta cumpliendo cu e palabracion cu nos tin y crea un base mas amplio den e acuerdo di gobernacion. Mi ta gradici tur stakeholder cu a participa y tambe mi ta duna un gradicimento special na tur prensa cu tur dia a keda pendiente di e reunionnan y entrevista e stakeholders y trece e informacion pa nos comunidad”, PromeMinister a expresa.


text:
Resultado Sòfbòl MCB hubenil 2021
Saludo deportivo di parti direktiva di CSB
Resultado Sòfbòl MCB hubenil 2021
Den un wega sumamente emoshonante, kaminda Soto tabatin e invikto di Souax den su saku,
na último momento Souax ta logra skapa i gana ku skore di 5 pa 3
Souax 5 kareda 4 hit 1 eror, picher ganador J’Dah Girigorie, mihó bate Akeelah Roojer 2-1
Soto 3 kareda 6 hit 3 eror, picher pèrdèdó Sudaishely Hooi, mihó bate Hujardiën Delando 2-1
Souax despues di e sustu kontra di Soto ta bin duru konta di Sta Rosa kaminda J’Dah Girigorie
ta tira dos wega perfekto kontra di Sta Rosa. Djasabra ku skore di 7 pa 0 i djadumingu ku skore
di 15-0
Djasabra Souax 7 kareda J’Dah Girigorie ta gana, mihó bate J’Dah Girigorie 3-2
Sta Rosa *picher pèrdèdó Tishantely De Jong
Djadumingu Souax 7 kareda 5 hit 0 eror picher ganador J’Dah Girigorie mihó bate Gabriëlla
Verkerk 3-2
Pichingolo ta gana Treasure 15 pa 3
Pichingolo 15 kareda 13 hit 1 eror,picher ganadó Taynice Prince Jacobus,mihó bate Anais Piar 4-3
Treasure 3 kareda 3 hit 4 eror, picher pèrdèdó Fayandra Martis, mihó bate Mysheny Lau-A-Kien 1-1
Souax ta gana Treasure 11 pa 5
Souax 11 kareda 10 hit 4 eror, picher ganador Rianthe Winklaar, mihó bate Ashanty Alexandre 4-3
Treasure 5 kareda 5 hit 5 eror, picher pèrdèdó Thalesha Siliee Alberto, mihó bate Ribeqah Marcano 2-1
Pichingolo ta gana Soto 11 pa 4
Pichingolo 11 kareda 11 hit 5 eror, picher ganadó Melanny Castro Arias, mihó bate Melanny Castro
Arias 4-3
Soto 4 kareda 3 hit 6 eror, picher pèrdèdó Sudaishely Hooi, mihó bate Sharisvely Vrutaal 2-1
Asina nos a yega na final di e kampionato regular sòfbòl MCB hubenil 2021
Otro siman ta kuminsá e playoff: Souax vs Pichingolo i Soto vs Sta Rosa
Standing final
Gana pèrdí
Souax Gill sport 8 0
Pichingolo 6 2
Soto 4 4
Sta Rosa 2 6
Treasure 0 8
Edward Martis


text:
Aruba Lions Club ta un club sirbiendo Aruba pa mas cu 72 aña caba ta preparando pa un actividad cu nunca antes a conoce den nan historia.
Ta hopi preparacionnan tin andando pa un actividad den e temporada di fin di aña aki cu ta hiba e nomber di ALC Christmas Fest 2019, caminda
lo converti e tereno di Aruba Lions Club na Eagle, den un plaza jena cu ambiente di fin di aña manera standnan di artesania, cos pa bebe, cuminda, cos dushi,
weganan pa mucha y hopi mas. E dia aki no lo por falta e musica pa fin di aña caminda lo tin algun agrupacion musical pa fin di aña durante e actividad aki.
Mescos e preparacionnan andando na e club di e Leonnan cu ta situa net dilanto Eagle Tennis Club, e agrupacionnan musical tambe a hasi nan preparacion special
pa e dia aki por presenta na e publico presente.
Nos ta papia aki di entre otro grupo Melodia cu ultimo tempo cu hopi cancionnan nobo pa fin di aña zonando tur caminda y cu nan repertorio hopi varia pa e
temporada. Tambe nos a scucha e preparacion di otro grupo cu pa hopi añanan atras a sa di anima e temporada y e aña aki tey un biaha mas y ta cosechando hopi
exito cu nan bon ambiente, ta e grupo Banda La Paranda.
Mas di e gruponan cu lo presenta e dia aki ta otro mas cu pa hopi aña no a scucha di nan mas pero a sa di reuni un biaha mas pa asina sali pa su fanaticada ta
e grupo Originales cu un repertorio cu nan a prepara y cu nan ensayonan ta tras di lomba en espera pa e dia jega.
Dia 1 di december 2019 Aruba Lions Club ta habri e ultimo luna di aña cu un fiesta publico caminda ta invita tur hende, grandi y chikito pa jega na Eagle y bin
disfruta di e actividad completamente gratis cu lo cuminsa 3or atardi y ta termina 9or di anochi.
Ta falta hopi e ambiente di fin di aña riba nos isla pa nos scucha nos gruponan musical pa fin di aña y aki tin e oportunidad pa bin pasa un rato alegre caminda
sigur bo lo sinti e dushi temporada aki jegando.
Aruba Lions Club ta invita henter pueblo di Aruba grandi y chikito pa pasa diadomingo awor 1 di december libremente na nan club na Eagle 3or atardi pa 9or anochi
pa habri e ultimo luna di aña den un bon ambiente di fin di aña den un actividad pa nos comunidad.


text:
Colombia: Cuatro morto y centenares di persona herido pa caida di tribunanan di Plasa...
(NTN24) – Por lo menos cuatro persona a muri y mas di 300 a sufri di heridanan pa via di e caida di varios...
Cuba: Human Rights Watch ta exigi liberacion di Jose Daniel Ferrer, lider di UNPACU
(CiberCuba) – E organisacion no gubernamental (ONG) Human Rights Watch (HRW) a exigi gobierno Cubano e liberacion di opositor y preso politico Jose Daniel...
Venezuela na ultimo luga den ranking di paisnan cu ta lucha contra corupcion
(ElNacional) – Venezuela a ocupa e ultimo luga den e ranking di paisnan cu ta lucha contra corupcion den e rapport nobo di Council...
Colombia: Presidente-electo ta busca pa forma coalicion gobernante
(AP) — Presidente-electo, Gustavo Petro, kende a priminti di eleva e hendenan di menos recurso y marginalisa di Colombia, a gana sosten di un...
Venezuela: Mas di 40 dokter deteni den ultimo 10 dia, segun FMV
(LaPatilla) – Presidente di Federacion Medico de Venezuela (FMV), Douglas Leon Natera a denuncia diamars ultimo cu mas di 40 dokter a wordo deteni...
Colombia: Secretario di FARC a reconoce publicamente delitonan di lesa humanidad
(EFE) – Ultimo hefe di FARC, Rodrigo Londoño, alias “Timochenko” a reconoce ayera den un audiencia publico na Bogota e responsabilidad di e mando...
Republica Dominicana: Abinader ta sigura cu gobierno ta haciendo tur esfuerso pa mitiga “e...
(DiarioLibre) – Den su prome recorido na provincianan di e pais, presidente Luis Abinader a sigura cu gobierno ta haciendo tur esfuerso pa mitiga...
Colombia: Iskierdista Gustavo Petro ta gana presidencia
(FinancialTimes) – Victoria pa e ex-guerrillero ta duna e pais Sur Americano su prome lider berdaderamente iskierdista den historia recien. Gustavo Petro, un iskierdista...
Parlamentario Raymond Kamperveen a comparti momento special cu parlamento Hubenil
Parlamentario Raymond Kamperveen a presencia e desvelo di e logo nobo di Parlamento Hubenil como cu Parlamento Hubenil ta preparando pa celebra nan di...
Colombia: Mas di 50 organisacion internacional lo acompaña e di dos buelta presidencial
(Infobae) – Mas di 50 organisacion y 8 mision internacional di cual 4 lo tin caracter tecnico, ta bay ta presente na Colombia pa...


text:
The content originally appeared on: Diario
ORANJESTAD (AAN): E tabata un dia di suerte pa Jefry! Riba Diadomingo el a cumpra su numbernan vast pa e sorteo di Lotto di Dia.
Atardi ora cu e numbernan a hunga, a sali 05, 12, 20, 24, y 26.
Esey ta exactamente e numbernan cu Jefry tabatin pa e wega! Pesey mes riba Dialuna el a acudi na oficina di Lotto na Playa pa reclama su premio. Despues di a revisa su ticket pa check si el a pone su firma parti patras, a scan e barcode. E computer inmediatamente a indica cu Jefry a gana e jackpot di 71.000 Florin di Lotto di Dia.
Mesora a sigui cu e proceso pa transferi e premio electronicamente pa su cuenta di banco. Jefry a indica cu e ticket ganador mes el a cumpra na Lucky Numbers.


text:
“HOPE Hurricane Relief Benefit”
San Nicolas, ARUBA – Diasabra ultimo HopeAruba Movement hunto cu e grupo “St. Maarteners Living in Aruba” a tene nan “HOPE Hurricane Relief Benefit,” pa asina sostene islanan ruman cu a sufri daño pa motibo di Horcan Irma. Esaki a tuma luga na YMCA San Nicolas for di 9or di mainta pa 5or di atardi a trece un sosten masal for di tur parti di Aruba. Como un di e balornan cu e organisacion ta para pe ta transparencia, directiva ta desea di comparti e resumen di montante y articu


text:
Nos t’ei pa tur hende!
URE
Unidat pa Registrashon i Evaluashon (URE)
Tur registrashon pa kuido hasí pa Fundashon pa Maneho di Adikshon (FMA) ta drenta via di un punto sentral di registrashon. Por kategorisá e registrashonnan den:
Registrashon pa kuido boluntario
Registrashon pa ponementu bou di kuratela
Den e departamento di URE e asesor di Intake & Screen ta pèrkurá pa e proseso di registrashon. Pa por tin un indikashon bon kla di e nesesidat pa kuido, e asesor di Intake & Screening ta investigá e siguiente faktornan, durante di e proseso di registrashon:
- Struktura familiar
- Situashon na kas
- Motivashon
- Uso di droga
- Komportashon adiktivo
- Estado somátiko i síkiko
- Deseo di e kliente
E konseho pa tratamentu por ta:
- Tratamentu ambulante
- Tratamentu residensial
- Tratamentu partaim
Tratamentu ambulante:
Un programa di tratamentu ambulante ta konsistí di terapia individual i/òf den grupo huntu ku un terapeuta.
Tratamentu residensial:
Durante e tratamentu residensial e kliente ta keda boluntariamente pa un temporada kòrtiku òf largu den e sentro di reabilitashon Speransa.
Tratamentu partaim:
Un tratamentu partaim ta konsistí di diariamente diferente seshon individual i/òf den grupo na Speransa. E kliente ta bin e sentro pa un parti di dia. E tratamentu partaim ta pa hende hòmber i muhé di 18 aña bai ariba.
Otro aktividat na URE:
Ponementu bou di kuratela:
Den kaso ku e kliente (mayor di edat) pa motibu di su problema di adikshon no ta kapas pa sigui un programa di reabilitashon boluntario, por inisiá un petishon pa ponementu bou di kuratela. Ta presentá e petishon akí serka un hues, ku ta disidí si ta pone e persona bou di kuratela. E miembronan di famia lo haña guia i sosten di e asesor durante di e periodo di ponementu bou di kuratela.
Bishita na kas:
Durante di e investigashon, e asesor por hasi bishita na kas pa haña mas informashon tokante di e situashon na kas. Un bishita na kas por tuma lugá tambe pa motivá e kliente pa un tratamentu boluntario.
Registrashon i Reportá:
Lo pone minusiosamente den un fail digital di kliente tur su datonan ku ta relevante. Lo atendé ku e koutela nesesario ku privasidat di e kliente.
Seshon pa lista di espera:
Pa kliente ku ta warda riba un tratamentu ta organisá enkuentro kaminda entre otro ta traha riba nan motivashon i ta duna informashon tokante adikshon.
UTA
Unidat di Tratamentu Ambulante
E departamento akí ta enkargá ku tratamentu ambulante di kliente. E kliente ambulante ta bishitá FMA 1 pa 2 biaha pa siman pa tratamentu, pero ta keda biba den su ambiente. Meta di e tratamentu akí ta pa e yuda e kliente yega na un estilo di bida nobo, kaminda e tin kontrol riba su adikshon. E tratamentu por tuma lugá individual òf den grupo, bou di guia di sikólogo i/òf trahadó sosial.
Kriterio pa tratamentu ambulante:
- Motivashon pa sigui e tratamentu.
- Persona di kontakto ku ta dispuesto pa sostené e tratamentu.
- Aktividat diario den forma di trabou òf estudio.
- Stabilidat síkiko.
Pa mucha:
(VIP = Persona Sumamente Importante)
- Mini VIP: 7 – 10 aña di edat
- VIP: 10 – 12 aña di edat
Pa hóben:
- BTU 12 – 17 aña di edat
- BTU plus 17 – 21 aña aña di edat
Meta di e programa ta pa yuda e partisipante tuma mihó desishon. Esaki basá riba e informashon ku e partisipantenan ta risibí durante di e programa, ku ta yuda nan yega na mihó komprondementu di nan komportashon, ku e resultado ku e partisipante lo tin mas resistensia kontra adikshon. Lo presentá e informashon na un manera dinámiko, i e partisipante lo por rekonosé su mes i ekspresá liber durante di e seshonnan. Komo ku e manera di interkambio di informashon ta interaktivo e partisipante lo ta kapas na sigui desaroyá su abilidatnan sosial.
Pa famia:
E grupo di sosten ta un programa pa famia i ser kerí di un persona ku problema di adikshon.
E persona ku problema di adikshon por ta un kliente ku ta siguiendo (na e momentonan ei) un tratamentu na FMA, òf un persona ku ainda no a kuminsá su proseso di tratamentu.
Meta di e grupo akí:
E meta prinsipal di e programa ta pa duna guia i sosten na e partisipantenan di e grupo.
De educatiegroep is een programma voor ouders van de jongeren met een verslavingsproblematiek.
-
Ouders bewust te maken van de manier van opvoeden en de gevolgen daarvan
-
De opvoeden te verbeteren
-
Betere communicatie creëren tussen ouders en hun kinderen
Speransa
Speransa ta un sentro di reabilitashon ku ta enfoká riba transformashon di kliente riba nivel sosial, emoshonal, spiritual i físiko.
Na Speransa por interná e kliente (kuido residensial) òf e por sigui un programa partaim (semi-residensial). Keda pa un tratamentu na Speransa semper ta boluntario.
Na Speransa por interná únikamente hende hòmber di 18 aña bai ariba. Hende muhé lo por partisipá na e seshon partaim.
Na Speransa ta bini na remarke pa tratamentu, hende ku tin problema di adikshon di tal gravedat ku tratamentu ambulante no ta posibel. E kliente mester tin un sierto nivel kognitivo di manera ku e por sigui e programa, tambe e mester ta kapas pa sigui traha òf sigui un estudio. E kliente mester ta motivá pa e traha riba su problema di adikshon i no tin mag di tin trastorno síkiko òf físiko grave.
E kliente di Speransa mester tin un persona di kontakto i sosten di su ambiente sosial.
Por ta interná den speransa pa un periodo di máksimo 1 aña.
Faktor ku ta di influensia den kaso di adikshon:
- Faktor biológiko manera, inklinashon, hereditario, strès serka mama durante di embaraso, malesa físiko, alimentashon i kondishon general.
- Faktor sikológiko manera perfekshonismo, inseguridat, nesesidat di afirmashon di otro persona, depreshon i problema ku ansiedat.
- Faktor sosial manera soledat, yalusí, komportashon agresivo òf di enemistat, konflikto ku otro i soledat.
Speransa ta ofresé:
- Desintoksikashon
- Residensial
- Semi residensial
- Kuido posterior
Ta determiná e periodo di tratamentu di un kliente despues di e kòmbersashon di diagnóstiko; e periodo por varia segun kada situashon. Semper nos ta duna kuido adaptá na nesesidat di e kliente.
Informashon adishonal
Speransa ta hasi uso di metodologia probá di ta duna éksito. Nos programa ta ofresé un variedat di aktividat struktural pa alkansá e meta prinsipal kual ta apstinensia total di adikshon.
E programa di tratamentu ta ofresé variashon di trayekto di traha i siña, ekspreshon musikal, deporte, trabou sosial, guia spiritual, terapia kreativo, guia, desaroyo di abilidat sosial i mas.
Tantu e kliente komo e famia ta risibí yudansa profeshonal.
Nos lema ta: “Transformashon ta bo desishon i nos mishon.”
Dios Yudami
Dios Yudami ta ofresé pasadia (‘Porta Habrí) i alohamentu di anochi (keda drumi) na adikto króniko ku ta kana zuèrf den sentro di siudat. Aki e adikto por bini tur dia (7 dia pa siman) pa kuminda grátis, posibilidat pa baña, haña paña limpi i kòrta kabei. Di manera ku e ta kustumbrá na mas higiene i regularidat, i tin ménos molèster riba kaya.
E pakete di servisio di Dios Yudami ta konsistí di:
- Chekeo médiko.
- Intermediashon pa karnèt di SVB i sédula.
- Suministrashon di remedi.
- Partisipashon na grupo di orashon i diskushon, aktividat sosial i trabou boluntario na bienestar di komunidat.
- Intermediashon entre e adikto i e miembronan di su famia.
- Maneho di entrada di e adikto (den kaso ku ta deseá esaki).
Un Mihó Mañan ta un departamento di Klinika Capriles ku ta duna kuido na kliente ku problema sikiátriko i kliente ku problemátika dòbel (sikiátriko i di adikshon na droga). E departamento akí ta situá den e mes edifisio di Dios Yudami na Scharloo.
Training en Voorlichting
E departamento akí ta ofresé un pakete di servisio dirigí riba entre otro empresa, organisashon i skol.
E servisionan ta:
- Duna informashon
- Entrenamentu, kurso, tayer i charla
- Konseho, guia i informashon relashoná ku alkohòl i maneho di droga.
- Informashon (seshon di informashon)
Edukashon di hóben pa hóben (Peer Education)
E tim di Peer Educators (edukadó hóben) ta un grupo di boluntario, ku ta konsistí di hóben i hóben adulto dinámiko, ku regularmente ta duna informashon tokante adikshon i preshon di grupo na skol i hóben di nan edat. Aki ta hasi uso di material oudiovisual, foyeto i diskushon den grupo.
Grupo meta:
- Mucha ku ta bai skol
- Enseñansa di fundeshi (grupo 6, 7, i 8)
- Skol spesial
- Skol sekundario
- Hóben ku no ta bai skol
- Aktividat despues di skol (Naschoolse opvang)
- Skouting
- Grupo religioso i kultural di hóben
- Sekundario: Instansia i organisashon ku ta hasi petishon pa e servisio di e peer educators (edukadó hóben)
Trabou di e peer educators ta pará sentral den e totalidat. Ta skoke e peer educator for di e grupo meta.


text:
Viktima di e tiroteo na Rotterdam ta Shantienne Frans
Viktima di e tiroteo ku a tuma lugá na Nassauhaven, Rotterdam, ta Shantienne Frans, ku ta ruman di Merwin Junny Frans ku a keda asesiná na mei 2020.
Shantienne Frans a risibí varios tiru di bala alrededor di 23.28 dilanti di su kas na Persoonsstraat, Rotterdam. El a logra kore bai Nassauhaven kaminda el a sak den otro. Su agresor a lòs kuater tiru dirigí mas riba dje pa despues drenta un vehikulo shinishi i hui for di e sitio. Algun ratu despues a enkontrá e vehikulo aki na kandela na Feyenoordkade.
Famianan i varios unidat di servisio di emergensia a akudí rapido na e sitio pero no tabata por a hasi nada mas pa Shantienne Frans.
Lamentablemente asesinato di Shantienne Frans no ta e promé perdida pa motibu di asesinato pa e famianan.
Riba 29 di mei 2020 e famia a eksperensiá pèrdida di Merwin ‘Junny’ Frans (30) ku a keda asesiná pa dos hòmber. Nan a lòs varios tiru hopi serka riba dje dilanti di su kas na momentu ku e tabata kana bai su auto. E zonido di tiru a lanta mama i ruman di Merwin ku a enkontr’e.
Den e kaso aki e dos sospechosonan Michelangelo B. i Anderson B. a keda sentensiá pa 18 i 17 aña den prizòn.
Durante ku tabata atendé e kaso den korte, Shantienne a keda detené pa motibu ku el a hera di agredí un di e sospechosonan. El a logra habri porta di e parti será den sala di korte i un ofisial di seguridat a logra evitá ku e ta bula riba un di e sospechosonan.
Den e kaso di asesinato di Shantienne no tin aresto ainda.


text:
ORANJESTAD: Recientemente Minister Endy Croes a reunicu presidente di sindicato T.O.P.A., sr. René Bernabela, sr. Lino Hernandez y ‘shop steward’ sr. Poy Flanegin.
‘E reunion a bay den un bon atmosfera, nos a scucha einkietudnan di e trahadonan di Lotto pa Deporte’, e Mandatario a expresa. Minister Croes a sigui bisa cu desde2009 tin ‘handboek’ firma ora e directiva anterior a bahalagando tur cos bon regla pa e empleadonan. Sinembargo e directiva di 2010 – 2021 no a respeta esaki y a introduci un otro ‘handboek’ cu no tabata firma y no tabata na beneficio di e empleadonan. E gran disgusto wordo treci pa dilanti y Minister Croes a expresa cu e tin comprension y kier traha den bon relacion di awor pa futuro cu empleadonan di Lotto pa Deporte.
T.O.P.A ta bay haci un eherecio di e ‘handboeken’ cu tinactualmente y pronto lo presenta un concepto na Lotto pa Deporte pa inicia negociacion y yega na aprobacion. MinisterEndy Croes a expresa cu e lo duna sosten y apoyo na e luchadi e empleadonan.


text:
ORANJESTAD, Aruba – “Nos ta masha contento di por a tuma riba 100 colega nobo. Pero nos no ta cla. Ainda tin como 66 posicion vacante”, asina Ruthline Tromp-Theysen, Complex Director of Human Resources na Aruba Marriott Resort & Stellaris Casino, a duna di conoce cu un sonrisa di satisfaccion riba su cara. E compleho di hotel, cu ta e dunado di trabou mas grandi di Aruba den sector di horeca, ta den necesidad di crece den cantidad di empleado.
Mirando cu turismo ta mehorando tur siman y cu e grado di ocupacion na e compleho di hotelnan Marriott na Aruba ta creciendo, cu awor mas cu nunca nan ta den necesidad di mas asociado. Ta reclutando coleganan nobo pa traha den e hotelnan.
Aruba Marriott Resort & Stellaris Casino ta e dunado di trabou mas grandi den turismo, cu no menos di 1200 empleado den servicio directo di e compania. Di henter nan personal, e hotel ta firma pa solamente 20 trahado cu permiso, mayoria den posicion ehecutivo y pa funcionnan specialisa cu no ta haya facil localmente. Esey ta encera 1,8% di henter nan staff cu ta stranhero.
Falta trahado den Housekeeping
Pero, di tur e posicionnan, como mita di nan, esta 30 posicion, ta den area di housekeeping. Y ta precisamente ey e compleho di hotelnan Marriott y otronan tambe, tin un reto pa por haya trahado. Tin un percepcion robes pa e trabou specifico ey. E trahadonan den e departamento di housekeeping tin un bon salario, en todo caso riba salario minimo. Como cu e trabou no ta facil, nan tin dos dia liber pa siman. Nan ta haya un sin fin di incentivonan pa cumplimento y ora surpasa expectativa di trabou.
Proceso di reclutacion facil y lihe
Entre e prome shen asociadonan nobo na e hotel, nan a confirma cu e proceso di reclutacion a bay masha facil y den algun dia a haya contesta caba pa nan por a atende na un reunion y asina a bin keda cla cu nan trabou. Eyden ta traha den forma di ekipo, basa riba e cultura di Marriott cu ta enfoca riba brinda e turista un experencia di calidad halto. E coleganan nobo a gusta tambe e forma con ta brinda oportunidad di crecemento den e compania.
Pakete di salario y beneficio
Marriott Aruba ta ofrece salario competitivo, dos dia liber pa siman, bonus di Pasco (3 siman di salario), varios incentivo, plan di spaar y vakantie te cu 22 dia pa aña. Separa di salario, e beneficionan pa e asociado y su famia ta masha amplio, manera ta cobertura pa hospitalisacion (2de klas), ayudo psikiatrico/psicologico tratamento na chiropractic, tratamento na logopedista, cobertura pa checkup medico anual, ta cubri remedinan cu AZV no ta paga, cobertura pa 2nd opinion di dokter, cobertura pa dentista (incl. beugel) y cobertura pa bista (incl. bril y contact lens).
Trabou tin, trahado mester!
Ruthline Tromp-Theysen a sigura cu ta intencion di Aruba Marriott Resort & Stellaris Casino pa recluta mas empleado local cu ta posibel. El a enfatisa cu si bo a solicita y a haya un carta bisando cu nan no a tuma bo den e funcion, pa bo no descurasha. Tene cuenta cu tin biaha, den cierto posicion, ta un of dos asociado nan mester, pero ta haya riba shen solicitud aden. Di mes e ora cu 98 hende lo haya un carta yamando danki pa solicita pero cu otro hende a haya e trabou. Den caso asina, yama Marriott toch, sigui solicita den otro funcionnan pasobra ta hopi trabou tin disponibel na e momento aki.
Pa solicita ta facil
Por subi riba e website marriott.com/careers, yena cu bo ta aplicando pa un trabou na Aruba y bo lo topa cu henter e lista di vacatura di tur e posicionnan disponibel. Haci e assessment obligatorio pa por bini na remarca pa un posicion den e hotel. Si acaso e assessment resulta dificil of si bo no ta compronde, bo por yama e departamento di recurso humano di Marriott Aruba libremente na telefon of por pasa cerca nan pa nan yuda bo yen’e, di dialuna pa diaranson entre 10:00 am pa 3:00 pm. Ey un profesional di Recurso Humano lo brinda bo ayudo y lo guia bo pa yena e aplicacion.
Mas detaye, miho
Na Aruba Marriott resort & Stellaris Casino nan a haya riba cinco mil aplicacion pa trabou e ultimo simannan aki. E berdad ta cu, lamentablemente, hopi aplicacion ta cay afo pa falta di suficiente informacion pa por solicita na un trabou. Por ehempel ta yena nomber y fam pa ki posicion ta solicita pero no ta manda un CV, cu diploma, cursonan, experencia na otro trabou, etc. Mester realisa cu den caso asina, esunnan cu si a yena e aplicacion completo, tin mas chens pa subi e lista di asociado. Tambe ora di bin solicita, no por bisti ni slordig, ni sexy, tampoco cu t-shirt cu palabra malo riba dje of presenta un actitud di no kier traha.
Nos ta e miho dunado di trabou na Aruba
“Bin aplica cerca nos. Ora bo haya un trabou aki, no ta djis traha so, nos ta organisa hopi actividad pa nos asociadonan pa tene un dushi ambiente na trabou. Nos tin bon beneficio secundario y nos ta paga bon! Nos ta e best employer y nos ta number un”, asina Ruthline Tromp-Theysen a termina bisando.
Tocante Marriott Aruba
Aruba Marriott Resort & Stellaris Casino a habri dia 31 di augustus 1995 cu 411 camber y despues a añadi 3 camber mas na aña 2018. Na aña 1999 a habri Ocean Club cu 311 camber y na aña 2004 a habri Surf Club cu 900 camber. En total, e famia di Aruba Marriott & Stellaris Casino ta consisti di mas o menos 1200 empleado den servicio directo. E compleho di Aruba Marriott & Stellaris Casino ta esun di mas grandi den henter Caribe, tanto den cantidad di camber como den cantidad di empleado.
Tocante Marriott International, Inc.
E compania ta situa na Bethesda, Maryland, na Merca y ta maneha un cantidad di mas of menos 7,900 propiedad bou 30 marca conoci den 138 pais. Marriott ta opera y ta duna frankicia y licencia di hotel y “vacation ownership resorts” rond di henter mundo. E compania ta ofrece Marriott Bonvoy®, su programa di biahe masha bon conoci y aprecia bou di su miembronan. Pa mas informacion, bishita nan website www.marriott.com y pa e ultimo noticianan di e compania, bishita www.marriottnewscenter.com. Adicionalmenre por conecta cu nan pagina riba Facebook of via @MarriottIntl riba Twitter y Instagram.


text:
Santa Cruz:
Vasquez Contractor & Sales N.V. durante varios aña ta aporta di un manera of otro na comunidad di Aruba, specificamente na nos deporte y na e team di SV Estrella di Santa Cruz. Ultimamente na aña 2020 Vasquez Contractor a aporta na uniform nobo pa division nan di Mini Baby y Mini Mini Baby di Estrella.
Diasabra den oranan di atardi e representante di Vasquez Contractor, Danyela Vasquez, a haci entrega di e canchanan nobo di bolas na Stichting Centro di Bario Santa Cruz. Hunto cu representantenan di CdBSC Sr. Walter Maduro y Sr. Roberto Geerman, Presidente Sr. Michel Lopez tawata tin e honor di corta sinta y asina inaugura e canchanan aki.
Vasquez Contractor a haci contribucion di material y trabou pa por completa e canchanan di bolas, pa e bario di Santa Cruz por tin un espacio dedica na e deporte di bolas. E dos canchanan nobo aki ta situa net panoord di e veld di futbol di SV Estrella.
E canchanan di bolas a wordo inaugura di biaha cu un competencia di bolas di famia Vasquez dedica na dia di tata. Asina Vasquez Contractor como compania cu mas di 30 aña di servicio na comunidad di Aruba, ta sigui aporta na nos comunidad y na mehoracion y promocion di deporte.


text:
E organisashon di Curaçao Little League a kanselá e seri di weganan di selekshon den Intermediate League. Esaki ta relashoná ku medidanan di gobièrnu pa motibu dje oumento di kontagionan di Covid-19.
Tur aña e organisashon di Curaçao Little League ta tene e weganan di selekshon den e diferente liganan. Esaki ta bai entre e selekshonnan di Liga Pariba, Liga Willemstad i Liga Pabou.
E selekshonnan ku gana e seri, ta represent Kòrsou den kampionatonan regional. Tin kompetensianan den e region di Karibe i tambe den Latino Amerika.
E seri di weganan den Intermediate League tabata planiá pa kuminsá awe djasabra 17 di yüli den Sabana Ballpark. Elo a sigui mañan djadumingu i djaluna tambe. Sinembargo a base dje medidanan resien di gobièrnu relashoná ku oumento di kontagio di Covid-19, a kanselá e seri den e liga aki.
E otro serinan den Little League, Minor, Junior i Senior League sí a tuma lugá. Selekshon di Liga Pabou a gana Pariba 11 pa 1 i ta number 1 di playoff di Little League. Den divishon Minor Liga Pabou a gana 3-0, den Junior tambe Liga Pabou a gana 3-0. Den Senior Division tabata Liga Pariba ku a ku 4-1 pa terminá number 1.


text:
E morto di Xavier Ortiz a sorprende e mundo artistico poco despues cu Sergio Mayer a informa di su morto, sin embargo ta e ruman muhe di e actor y cantante ta esun cu a informa e version tocante un suicidio. Segun e autoridadnan mexicano, cu e curpa di Xavier Ortiz tabata paden di su cas situa na e ciudad di Guadalajara. Segun e reportenan di e medionan di e pais, Ortiz a kita su bida colgando su mes na un trapi di caracol.
E curpa sin bida di e actor a ser haya pa su familiarnan, cu a bay bishite ora nan a topa cu e lamentabel suceso. Segun e ruman muhe a informa a traves di Twitter, e tabata sa di un depresion profundo cu e ex Garibaldi tabata sufri y a confirma e causa di su morto, Apenas algun siman pasa e actor a declara na e programa Ventaneando, e situacion economico dificil cu e tabata pasando aden door di e pandemia.
E ruman muhe a post riba su rednan social cu nan ta den shock cu e ‘suicido’ y nan tabata sa cu e tabata hopi deprimi door di e aislamento, falta di ingreso, un separacion hopi tormentoso y apenas el a caba di bende su cas y tabatin placa, p’esey nan ta asina sorprendi, y cu e ta rumbo pa Guadalajara.


text:
“Otro luna empleadonan publico y semi publico lo haya nan salario completo bek”
Diaranson 8 di juni, den un reunion virtual entre Prome Minister Evelyn Wever-Croes y Secretario di Estado Alexandra van Huffelen, a toca e tema di e condicionnan cu Gobierno Hulandes ta pone pa stop e recorte di salario gradualmente. Manera ta conoci caba, siman pasa Secretario di Estado a anuncia cu e paisnan incluyendo Aruba por cuminsa para e recorte cu tin riba salario di empleadonan publico y semi-publico poco poco.
Durante e reunion, Prome Minister a indica, cu den e presupuesto 2022 tin espacio pa por paga empleadonan publico y semi-publico e 5% riba nan salario bek entrante 1 di juli 2022 y entrante 1 di Januari 2023 e 12.6% completo. Na e momento aki Gobierno ta preparando pa por cumpli cu e condicionnan stipula pa por haci e pago manera acorda.
Prome Minister a remarca cu e condicionnan adicional cu a wordo menciona ta entre otro cu e placa aki mester ta den presupuesto di pais Aruba, cu politiconan mester sigui entrega e 5% y cu e ley Wever-Croes Norm mester wordo pasa y mester por drenta na vigor. Na e momentonan aki e ley di Wever-Croes Norm ta na Parlamento. Gobierno ta sperando un contesta di Parlamento riba e fecha pa trata e ley aki.
“Tanto Parlamento y Gobierno di Aruba ta trahando duro pa nos por logra pa stop e recorte gradualmente y otro luna empleadonan publico y semi publico lo haya nan salario completo bek”, Prome Minister a duna di conoce.


text:
Minister Maduro ta na Hulanda pa atende cu e Vierlandenoverleg (4LO) riba Cultura
Minister Maduro ta na Hulanda pa atende cu e Vierlandenoverleg (4LO) riba Cultura
ORANJESTAD – Na 2019 e Ministernan di Cultura di e paisnan den Reino a explora e posibilidad pa intensifica e cooperacion cultural entre e 4 paisnan den Reino. Den cuadro di esaki e paisnan a palabra pa bay traha hunto riba 4 tereno di cultura: 1. Crea un fondo pa stimula y aporta na proyectonan di investigacion y documentacion riba e tema di cultura y historia di e parti Caribense di Reino. 2. Traha un plan di Educacion di Cultura riba tereno formal y informal den Reino. 3. Implementa e Convenio pa Salvaguardia Herencia Cultural Intangibel y 4. Prepara e peticion pa por ratifica e Convenio pa Salvaguardia Herencia Cultural Sub-Aquatico. Aruba ta ‘trekker’ pa e trabounan pa Fondo di Cultura y Educacion di Cultura.
E pandemia a pone cu e Ministernan no por a reuni mas den persona durante 2020 y 2021, y pesey awor cu tur Pais den Reino a flexibilisa, Hulanda a tuma e iniciativa pa organisa e consulta riba nivel ministerial pa e mandatarionan por bolbe topa den persona cu otro pa concretisa e trabounan necesario.
Banda di e compromiso di 4LO, Minister Maduro ta reuni cu persona y instancia pa e trabounan riba e tereno di finansa.


text:
Minister Xiomara Maduro riba Dia Internacional di Hende Muhe: Inverti den nos mes como hende muhe ta di sumo importancia pa kibra cu tur prehuicio cu por ta existi
Minister Xiomara Maduro riba Dia Internacional di Hende Muhe:
Inverti den nos mes como hende muhe ta di sumo importancia pa kibra cu tur prehuicio cu por ta existi
ORANJESTAD – Awe 8 di maart nos ta celebra dia internacional di Hende Muhe. Esaki ta un dia cu ta enfoca riba e ser femenino den ambito personal pero tambe laboral. E aña aki e tema ta ‘Break the Bias’, na Papiamento ‘Kibra cu Prehuicio.’ Cu esaki kier pone enfasis riba tur prehuicio cu ta existi pa cu nos hende muhe, sea ta ora di tuma un rol di liderasgo of na momento di crea un famia.
Mester bisa cu hopi di e prehucio cu ta existi pa cu e hende muhe en general ta conciente of inconcientemente relata na e manera cu nos ta wordo lanta y educa. Asina nos por observa cu hopi biaha ta ser bisa cu combina un carera profesional exitoso y lanta un famia no ta bay hunto, of cu un hende muhe no por wordo paga mas cu un hende homber, of tambe cu e ser femenino ta hopi mas emocional den tuma desicion cu un hende homber. Esaki ta djis algun ehempel di prehuicio cu awendia ainda ta existi pero cu ta leu di realidad. E ser femenino ta un ser capacita, fuerte y resiliente cu por logra tur locual e propone su mes y mucho mas.
Como un ser femenino den un posicion di liderasgo di nos Pais, mi ta comprometi pa yuda crea un Pais caminda cu nos similaridad y diferencianan ta wordo celebra, balora y respeta. Awe, riba dia internacional di Hende Muhe, mi kier encurasha principalmente e ser femenino pa inverti den nan mes como persona, den nan desaroyo intelectual y emocional. Riba Dia Internacional di Hende Muhe ban enfoca riba igualdad di genero, diversidad y crea concientisacion riba stereotyponan cu ta wordo crea, prehuicio cu tin ainda y descriminacion cu por ta tuma luga. Ban crea pensamentonan y tuma accion positivo. Tur esaki lo yuda nos como hende muhe pa haya e forsa pa asina kibra tur prehuicio cu por ta existi. Feliz Dia Internacional di Hende Muhe.


text:
Bianca Rafaela
Advocatenkantoor Rafaela
www.advocatenkantoorrafaela.nl
Rotterdam
Konsulta grátis di abogado pa antianonan na Ulanda
…..Mr. Bianca Rafaela, abogado na Rotterdam ta enfatisá ku hopi antiano/yu di Kòrsou ta Ulanda ta hasiendo bon trabou. E grupo ku mester di yudansa, e grupo ku mas ta hañando atenshon tòg ta basta chikí. Pero tin e situashon di e grupo ku ta bai establesé nan mes na Ulanda ku no ta prepará nan mes bon. Nan ta bai un pais, sin e preparashonnan nesesario i topa ku problema einan.
11 aña abogado…
Bianca tin e afinishon pa abogasia for di tempu e tabata chikí. I el a hasi loke e tabata ke i hasi su soño realidat. E tin 11 aña komo abogado i ku su propio ofisina 6 aña. Bianca ta konta ku su eksperensia ku antianonan ta bon. E ta yuda hopi antiano komo e ta papia papiamentu i ta mas fásil pa nan. Ora el a kuminsá su ofisina el a traha su logo ku e brùg Emma di Kòrsou pero no ku den su kabes pa su konsentrashon ta mas pa antianonan, pero e kos a bira ku e ta atendé mas tantu kaso di antianonan na Ulanda. Bianca mes tin 26 aña biba na Ulanda i su kurason semper ta keda bati na Kòrsou.
Ki tipo di kaso…
Segun Bianca e kasonan ku mas e ta topa kuné na Ulanda di antianonan ta esnan penal. Ora detené un persona, e ta keda yama pa polis pero tambe e ta atendé hopi trabou di hóbennan. Tambe e ta hasi e parti sivil di hóbennan por ehèmpel ora saka mucha for di kas òf yuda e mayornan, tutela, alimentashon, kasonan di kobransa, bestuursrecht por ehèmpel si un hende pidi un uitkering i e keda nengá pa esaki, e ta bai den apelashon.
Kaso di hóbennan….
E kasonan segun Bianca ku mas ta resaltá serka dje ta kasonan penal i e kasonan ku ta saka mucha for di kaso i ku mester pone nan bou di supervishon. Tin un diferensia entre Kòrsou i Ulanda pa loke ta kultura i banda di esei hopi hende ta bai establesé nan mes na Ulanda pa loko. E ta un problema grandi vooral pa hende ku hopi yu òf keda den kaso di hende ku tin hopi hende. Ora un mucha chikí kai será, ta envolví e Raad voor Kinderbescherming mesora i e raad aki ta bai wak e mucha su biba, hasi investigashon pa buska un solushon.
Buska informashon promé….
Tin hende ta bai Ulanda pa loko segun Bianca. Mester buska informashon kon ta haña kas, e kondishonnan, kon ta haña trabou, skol pa e muchanan, e nivel di e muchanan pa sa kiko traha na dje i mester konosé bo mes bon i pone meta bo dilanti. Tin hende ta bai Ulanda sin meta pero ku desesperashon. Tin hende ta bai Ulanda ku den mente nan ta bai kobra e uitkering, pero esaki awendia ta dura sigur 8 siman i banda di dje e gemeentenan ta hasi hopi difísil i ta pidi mas i mas informashon ku ta pone dura hopi largu. Bianca ta sinti tin ora ku esei ta wòrdu hasí pa malu, esta rèk e tumamentu di desishon pa un hende por haña uitkering.
Den e tipo di kasonan ei ta haña hende ku ta keda pone riba kaya, Hopi biaha segun Bianca nan ta yama su ofisina, pero si e no tin bezwaar e no por hasi nada. El a ripará ku tin hopi fundashonnan na Ulanda ku ta yuda antianonan. I su rekomendashon ta pa esun ku ke bai Ulanda tuma kontakto ku un di e fundashonnan ei pa haña e yudansa nesesario.
Prepará….
Ounke Bianca ta haña ku un hende tin di prepará su mes bon promé ku e bai Ulanda. I no laga ora yega Ulanda ta bai prepará. Famia i amigunan ta invita otro pa bin Ulanda, pero e sistema na ulanda ta otro for di Kòrsou. Tur kos ta karu i tin hopi kondishonnan. Un famia òf amigu por invitá otro bin Ulanda, pero si e kas tin muchu hende den dje, e persona di ekas ei tin chèns di pèrdè su uitkering òf ta pèrdè but òf ta baha e uitkering.
E problema di mas grandi serka antianonan ta ku nan ta keda hopi biaha den nan mes hendenan i esei ta pone ku nan no ta integrá fásilmente na Ulanda. Bianca ta haña ku esun ku bai Ulanda, e mester sòru di drenta otro kultura, sòru traha i envolví ku otronan.
Ora nos hasi algu nos ta hasié bon…
Por bisa ku antianonan tin mal nòmber na Ulanda, pero pa Bianca e ta “val mee”. El a bisa Djasabra ku no ta tur ora ku e antiano aserka tin di aber ku kasonan penal. Tin biaha tin otro problema ku no tin di aber ku algu kriminal. Tin parti di antianonan ku ta den bon kaminda. “Ora nos hasi algu nos ta ekselá. Nos ta hasié mihó ku otro hende”, asina Bianca a opservá. El a bisa ku resientemente Ocan tabatin un seri di entrevista ku antianonan ku ta hasiendo tremendo trabou na Ulanda. I ta kosnan ku ta sorprendé. Hopi bia ta kosnan negativo ta bin dilanti miéntras e gran mayoria ta hasiendo tremendo trabou na Ulanda.
Duna bèk na komunidat…
Bianca su lema den bida ta ku ora e tin éksito, e ta duna algu bèk na e komunidat. I p’esei e tin oranan di konsulta den bario na Capella i Doordrecht. Ta trata di konsultanan grandi ku e ta duna konsehonan. Esaki Bianca ta hasi un bia pa luna. E ta bai hasié den mas gemeente próksimamente. Bianca ke pa mas i mas hende sa di e konsultanan ku e ta duna grátis pa antianonan. E ta atendé ku klientenan rònt Ulanda.
Bianca lo tabatin gana di traha na Kòrsou tambe. El a purba bin Kòrsou, tabatin momentu e mester a tuma e desishon pa keda Ulanda òf bin Kòrsou, el a solisitá na Kòrsou pero no a logra, i p’esei el a disidí di habri su mes ofisina di abogasia na Ulanda.
No laga te ora ta lat…..
Bianca a terminá bisando pa no sinta warda te ora kos bai fout. No tene bèrgwensa pero tuma kontakto ku e ofisina aki i no warda te ora ta lat.
E ofisina di Bianca ta na Westblaak 32 Rotterdam


text:
SIMAR, SEPPA, SPA, SADA, STA y OPPA ta sigui mustra nan mal contento cu diferente punto y a dicidi di convoca un marcha pa diamars awor 24 di mei unda cu nan lo cana den un marcha pasivo y silencioso den direccion Bestuurkantoor.
Edward Maduro presidente di Sindicato di Aduana (SADA) a expresa cu nan como sindicatonan preocupa cu e situacion den su totalidad a dicidi di yama na e marcha aki pa asina ey mustra e “mal contento y tristeza cu ta bibando no solamente e miembronan directo di sindicatonan, pero tur hende cu di un of otro manera ta wordo afecta door di e miembronan y door di e situacion”, el a bisa.
Nan ta yamel’e e ‘Marcha di Pueblo’ pa motibo cu nan ta considera cu tur hende ta wordo afecta, di e forma ey nan ta bay mustra nan tristeza di lo cual ta pasando na Aruba na e momentonan aki, segun Maduro a confirma.
“Nos ta yama un y tur cu ta sinti su mes afecta of yama, mirando e situacion cu nos ta bibando aden pa yega diamars awor pa 3or di atardi na Ex- DOW”, el a señala.
Tambe, el a afirma cu pueblo mes sa kico ta pasando, cu nan no mester duna detayenan di kico ta bin sosodiendo unda cu segun el a sigura “e ta hopi mas amplio y hopi mas grandi di lo cual algun hende ta bin comenta”.
Esaki no ta dirigi solamente pa empleadonan publico, semi-publico y sindicatonan, Maduro a bisa cu esaki ta bay hopi mas leu y ta p’esey cu nan ta keda referi na e pueblo di Aruba, unda cu aworaki ta bay ta e oportunidad pa comunidad demostra lo cual ta sinti “nos tin un gobierno cu a bin propaganda cu hende ta central pero nos no por wak con nos por bisa con e hende ta central”, Maduro a comenta.
Desde cu nan a tuma nota cu secretario di estado di Hulanda, sra Alexandra van Huffelen lo bin Aruba proximamente, nan a manda un carta pidiendo audiencia un biaha mas pa asina e sindicatonan aki tambe lo reuni cune pa informa kico ta sosodiendo y kico nan ta experenciando. Ya caba nan a reuni cu secretario di estado den un ocasion, unda cu sindicatonan a sinta cune na VNO algun lunanan pasa.
Ademas, el a señala cu semper lo tin hendenan cu ta purba desacreditanan, sindicatonan cu ta para pa nan miembronan y pueblo en general “nos tin cu refuta tur e acusacionnan falso contra sindicatonan cu nos tin un of otro agenda, mi ta kere cu nos ta bin ta wak esaki pa hopi tempo caba, nos como representantenan, director di trahadonan ta wak cu nos ta wordo trapa dia aden y dia afo, derechonan ta wordo trapa, nos no ta wordo scucha, nos no tin ni un hende pa acudi na dje y esaki ta bay ta e momento oportuno pa tur hende, no tin miedo, sali y bin” el a afirma.
Maduro a enfatisa cu nan no ta sinta cu Gobierno di Aruba pa motibo cu “unabes cu bo ta sinta cu gobierno y cu gobierno sa bon cla kico nos ta bibando, mi ta haya un falta di respet cu na januari cu nos a sinta cu gobierno cu nos a scucha di nan y cu desde e tempo ey nos no a scucha nada mas, aworaki cu de repenti nos a bisa cu nos ta bay haci un marcha, minister presidente a saca un comunicado ayera pa duna un par di informacion, pa nos ta un falta di respet”, Maduro a expresa.
Di esaki, el a trece dilanti e pregunta: pakico gobierno no ta duna atencion na e trahado?
Di mesun manera, ayera prome minister den un comunicado a duna di conoce cu el a yega na acuerdo cu Hulanda pa stop e cortamento di salario. Esaki despues di negociacionnan cu Hulanda, ayera mainta secretario di estado Alexandra van Huffelen a bay di acuerdo pa Gobierno di Aruba stop e recorte, bao di 3 condicion:
1. E ley di Wever-croes-norm of asina yama LNT mester ta na vigor. E ley aki ta den e fase final di tratamento den parlamento y lo wordo trata pronto.
2. E gastonan adicional mester sali di e propio presupuesto pasobra Hulanda lo no duna sosten di likides pa e gastonan aki. Manera ta conoci Gobierno di Aruba a incorpora e gastonan aki den e presupuesto di 2022 pa paga e 5% back den di dos mita di aña.
3. E recorte di 25% di salario di politiconan lo keda. Prome minister Evelyn Wever-Croes anteriormente a bisa caba cu si politiconan mester sigui corta cu 25%, nan lo haci’e, basta cu empleadonan di sector publico y semi-publico si haya nan salario back.
Tocante e punto aki, Maduro a enfatisa cu nan no ta confia den esaki “pasobra tanten cu no tin hechos, nos no por confia den palabra” el a finalisa.
Manera ta conoci, Gobierno di Aruba a entama un caso contra SIMAR unda cu den sentencia tabatin un par di punto cu Josephine Albertus, su presidente a splica caminda el a sigura cu “nan kier silencia nos por completo cu nos no por sali mas pa haci ningun accion, nos por bisa cu hues a bari esey for di mesa”.
Otro punto cu nan tambe a trece dilanti ta pa traha un ora menos pa dia y esey no tabata por, manera Albertus a afirma, “ora cu nos a haya e sentencia back e ta bisa cu nos no por traha e ora menos pa dia y cu nos no por sali y exigi pa kita per direct e 12.6%, den e veredicto di e articulo 8 ta skirbi cu bo mag di sali y mustra bo mal contento, esey ta e derecho cu cada ciudadano tin”, el a indica.
Esey ta nifica cu nan por organisa e marcha aki y cu no tin relacion cu e topico di reduccion di salario di 12,6%, “esey no ta cuadra cu realidad, e flyer di e marcha ta indica cu pueblo den totalidad ta cansa y nos ta marcha otro siman pasobra Gabinete Wever-Croes 1 y 2 a campaña cu ser humano ta central y nos como lider sindical nos no ta mira unda e ser humano ta keda central”, Albertus a enfatisa.
Sinembargo, Magaly Brito a sigura cu e recorte di salario di 12.6% ta sigui keda un problema y un preocupacion di esunnan cu ta emplea pa gobierno y esunnan di empresanan estatal, “e ta hopi cla, e ta un dolor y e hecho cu tin un sentencia cu nos por debati y interprete, no ta kita afo cu e hendenan ey, e trahado ey tin e dolor akinan, e no ta un victoria pa sindicatonan y tampoco pa un dunado di trabou cu na su momento a haya ta bon di negocia cu salario di trahadonan, pa mishi den cartera di hende sin tene cuenta cu su derechonan y cu ni sikiera a puntr’e, esey ta un tema cu sigur ta forma parti di e preocupacionnan cu tin pero na e momentonan aki e punto principal di sindicatonan SIMAR, SEPPA, SPA, SADA, STA y OPPA ta keda cu e desaroyonan cu ta andando na Aruba”, Brito a expresa.


text:
Kralendijk- Djaluna ku djamars apenas 58 hende a bankuná kontra di Covid-19. E kantidat aki ta hopi tiki si wak e promedio di hende ku a wòrdu bakuná den e último dianan di siman pasá kaminda, ku tabata bandi di 200 persona pa dia.
Hopi hende ku tabata tin un fecha kaba pa bakuná riba djaluna i djamars a risibí notifikashon di Gobièrnu ku nan fecha a wòrdu kambiá ‘pa motibu di elekshon den sporthal’. Ora a kuestioná gezaghèber Edison Rijna djamars atardi durante un konferensia di prensa, ela nenga ku ta elekshon a kousa e retraso den bakunashon.
Esaki mientras ku AworBonaire/Bonaire.nu ku su propio wowo a wak karta di hende ku a menshoná ku mester a kambia fecha pa motibu di elekshon.
Berdat
Esaki ta lagando un duda atras kiko ta e berdat, ya ku un departamento di Gobièrno ta bisa un kos, i gezaghèber Rijna ta bisa otro kos.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Kralendijk – Ku pinturanan kolorido speshal pinta pa nan tata, tres mucha di akohida “Paraiso di muchanan kontentu” a sa di destaká. Nan a gana e kompetensia di pintamentu ku Biblioteka Públiko a organisá speshal pa selebrashon di e dia ei.
E aña aki a skohe akohida despues di skol “Paraiso di muchanan kontentu” pa tene e aktividat. E ganadornan tabata den tres kategoria. Kategoria di seis, ocho i diesun aña.
Komo ganadó den kategoria di 6 aña tabata Abrielle Rooi, den ocho aña D-jayley Frans i den diesun aña tabata Gillienne Thielman.
Di parti di Biblioteka Públiko e muchanan a risibí un buki di lesa i nan a risibí un bunita regalo pa nan tata tambe.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Kralendijk – E interupshon di koriente di djárason 28 di yüli a okashoná un interupshon na planta di awa di kloaka na Lagun. Dor di esaki no tabata posibel pa pòmp manda awa na e planta na Lagun for di e buster station na Kaya Neerlandia.
Dor di operá e stashon manual te na momentu ku koriente a bini bèk, e molèster a keda minimalisá. WEB ta gradisí tur abitantenan ku a eksperensia e molèster i tin apresio pa nan komprenshon.
E planta di awa di kloaka i tambe stashon di buster den e liña di kloaka di Kralendijk tin un “back-up” pa den kaso di interupshon di koriente. Dia di e “Black-out” 28 di yüli a start e “back-up” di planta di awa di kloaka i tambe esun di e stashon di buster segun prosedura. Lástimamente a surgi un problema tékniko na e “back-up” di planta, poniendo ku e konekshon digital entre e stashon di buster na Kaya Neerlandia i e planta di tratamentu di awa di kloaka no tabata funshoná.
Manera ku téknikonan di e planta di Kloaka a identifiká e problema, a manda un mekániko na e stashon di buster na Kaya Neerlandia. E stashon a ser operá manualmente te na momentu ku tabata tin koriente bèk, i ku por a restablesé e komunikashon.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Prome Minister Evelyn Wever – Croes: GOBIERNO TA EXTENDE PALABRANAN DI PROFUNDO CONDOLENCIA NA GOBIERNO Y PUEBLO DI SINT EUSTATIUS, NA CASA Y FAMIANAN DI SEÑORA LEONORA ‘NORA’ SNEEK-GIBBS
Prome Minister Evelyn Wever-Croes, den nomber di Gobierno y pueblo di Aruba, a extende palabranan di profundo condolencia na Gobierno y pueblo di Sint Eustatius y na casa Nicolas Sneek y famianan di señora Leonora ‘Nora’ Sneek-Gibbs. Señora Nora a fayece despues di un malesa cortico.
Señora Sneek-Gibbs ta un conocido politico y casa cu un politico cu a traha incansablemente pa e pueblo di Sint Eustatius. Señora Sneek-Gibbs ta un persona hopi stima pa su pueblo cu semper a mustra respet pa su pueblo den tur humildad. E admiracion, respet y amor di e comunidad di Sint Eustatius na señora Nora ta muestra di su amor y dedicacion na su pueblo. Cu señora Leonora ‘Nora’ Sneek-Gibbs sosega na paz.